title: Kaakkoistalo

text: Kaakkoistalo rakennettiin klassisella kaudella. Rakennuksen itäosassa on suorakulmion muotoinen alue, joka on saattanut olla pyhitetty Hestialle. Rakennuksesta käytetään joskus myös nimeä "Hellanodikaion" ja se on saattanut olla pyhäkön lisäksi "hellanodikai"-viranomaisten rakennus. Rakennus oli käytössä ensimmäiselle vuosisadalle eaa., jolloin se purettiin ja paikalle rakennettiin useita erilaisia rakennuksia. Ne puolestaan purettiin ensimmäisellä vuosisadalla jaa., kun paikalle rakennettiin Neron huvila. Myöhemmin paikalle rakennettiin puolestaan niin kutsuttu Itäinen kylpylä.


title: Kaakkoistalo

text: Kaakkoistalo sijaitsi nimensä mukaisesti Olympian temenos-alueen eli "Altiksen" kaakkoispuolella etelään niin kutsutusta Kaikuhallista. Rakennuksessa oli useita historiallisia vaiheita. Alun perin se koostui kahdesta neliömäisestä reunahuoneesta ja atriumista, jonka koko oli noin 29 x 23 metriä. Myöhemmin noin 373–350 eaa. tämän rakennuksen ydin eli huoneet atriumia lukuun ottamatta ympäröitiin kolmelta sivulta doorilaista tyyliä edustaneella pylväiköllä, joka toimi rakennuksen julkisivuna länteen päin, sekä lisättiin kaksi keskimmäistä neliömäistä huonetta. Tässä vaiheessa rakennus muistutti arkkitehtuuriltaan stoaa eli pylväshallia ja sen pituus oli noin 36,4 metriä ja leveys noin 14,6 metriä.


title: Kaakkoistalo

text: Rakennuksen historiasta johtuen siitä ei ole säilynyt nykyaikaan paljoakaan. Säilyneisiin jäänteisiin kuuluu muun muassa joitakin katon koristeosia.


title: Kaikuhalli

text: Kaikuhalli eli "Ekho-stoa" (), myös "Maalattu stoa" (, "Stoa poikilē"), oli antiikin aikainen stoa eli pylväshalli Olympiassa Kreikassa. Sen rauniot sijaitsevat Olympian arkeologisella alueella Archaía Olympían kunnassa.


title: Kaikuhalli

text: Stoa rakennettiin klassisen kauden loppupuolella noin vuonna 350 eaa. ja sen rakennutti mahdollisesti Makedonian kuningas Filippos II. Stoa sai nimensä siitä, että huudettaessa kaiun kerrottiin toistuvan sen pylväikössä seitsemän kertaa. Toisen nimensä rakennus sai siitä, että se oli koristeltu lukuisin maalauksin.


title: Kaikuhalli

text: Stoa sijaitsi Olympian temenos-alueen eli "Altiksen" itälaidalla ja muodosti samalla alueen itäisen rajan. Se voitiin rakentaa paikalle sen jälkeen, kun Olympian stadion oli siirretty nykyiselle paikalleen idemmäksi. Stoan pituus oli noin 97,3 metriä ja leveys noin 11,5 metriä. Rakennusta muutettiin sen historian aikana usein ja siinä käytettiin useita tyylejä: toisten lähteiden mukaan sen uloimmat pylväät saattoivat edustaa korinttilaista tyyliä ja sisemmät pylväät doorilaista tyyliä; toisten lähteiden mukaan sisemmät pylväät olisivat puolestaan olleet mahdollisesti joonialaista tyyliä.


title: Kaikuhalli

text: Rakennuksen edessä oli lukuisia pyhäkköalueelle annettuja votiivilahjoja, kuten patsaita.


title: Leonidaion

text:
Leonidaion () oli antiikin aikainen hotellirakennus Olympiassa Kreikassa. Sen rauniot sijaitsevat Olympian arkeologisella alueella Archaía Olympían kunnassa.
Leonidaion rakennettiin hellenistisen kauden alussa noin vuonna 330 eaa. Se on saanut nimensä sen kustantaneesta Leonidas Naksoslaisesta, joka myös toimi rakennuksen arkkitehtina. Leonidaion toimi Olympian pyhäkköalueen ja Olympian kisojen arvovieraiden ja parhaimpien urheilijoiden majoitustilana eli eräänlaisena aikansa hotellina. Roomalaisella ajalla rakennukseen tehtiin suuria muutoksia kahteen otteeseen ja se toimi roomalaisten viranomaisten majoitustilana.


title: Leonidaion

text: Leonidaion sijaitsi Olympian varsinaisen temenos-alueen eli "Altiksen" lounaispuolella etelään Feidiaan työpajasta. Rakennus oli pohjakaavaltaan neliömäinen, ja sen sivujen pituudet olivat noin 74,8 ja 81,1 metriä. Rakennuksen julkisivun pylväikkö edusti joonialaista tyyliä ja koostui 138 pylväästä. Rakennuksen keskellä oli peristyylisisäpiha, jonka pylväikkö koostui 44 doorilaista tyyliä edustaneesta pylväästä.


title: Leonidaion

text: Rakennuksen länsisiiven pituus oli alun perin jaettu kuuden huoneen kesken ja muiden siipien pituus 12 huoneen kesken kukin; yhteensä siinä oli yli 50 huonetta. Huoneet avautuivat pihalle päin. Roomalaisella ajalla rakennuksen huonejakoa muutettiin monimutkaisemmaksi ja sisäpihan keskelle lisättiin vesiallas. Leonidaionin koilliskulmassa oli Leonidaan patsas.


title: Neron huvila

text: Neron huvila oli antiikin aikainen keisari Neron käyttöön rakennettu huvila Olympiassa Kreikassa. Sen rauniot sijaitsevat Olympian arkeologisella alueella Archaía Olympían kunnassa.


title: Neron huvila

text: Huvila rakennettiin roomalaisella kaudella noin vuonna 65–67 jaa. Se valmistui keisari Neron käyttöön, kun tämä osallistui vuonna 67 järjestettyihin, vuodelta 65 siirrettyihin 211. olympiadin Olympian kisoihin. Huvila rakennettiin varhaisempien niin kutsutun Kaakkoistalon ja sen Hestian pyhäkön sekä muiden huvilaa varten purettujen rakennusten paikalle. Rakennus on tunnistettu Neron taloksi, koska yhdessä vesiputkessa on Neron keisarillinen leima tekstillä "NER. AVG." Rakennusta muokattiin ja laajennettiin aina 300-luvulle jaa. saakka. Paikalle rakennettiin muun muassa niin kutsuttu Itäinen kylpylä Septimius Severuksen aikana 200-luvun jaa. alkupuolella.


title: Neron huvila

text: Huvila sijaitsi Olympian temenos-alueen eli "Altiksen" kaakkoispuolella. Rakennuksessa oli lukuisia huoneita. Sen sisäänkäynti oli lännestä ja sen jälkeen tulivat ensin atrium ja sitten joonialaista tyyliä edustanut peristyylipiha. Pihan ympärillä oli lukuisia muita huoneita ja puutarhoja. Rakennuksen eteläsiivessä oli pieni apsiksella varustettu kuuma kylpylä.


title: Neron huvila

text: Huvilasta länteen aiemman Kaakkoistalon paikan lähellä sijaitsivat Neron triumfikaari sekä pieni odeion eli musiikkiteatteri.


title: Nymfaion (Olympia)

text: Nymfaion () oli antiikin aikainen nymfaion eli nymfeille omistettu lähdekaivorakennus Olympiassa Kreikassa. Sen rakennutti Herodes Atticus. Lähdekaivon rauniot sijaitsevat Olympian arkeologisella alueella Archaía Olympían kunnassa.


title: Nymfaion (Olympia)

text: Nymfaion rakennettiin roomalaisella ajalla noin vuonna 160 jaa. Herodes Atticuksen rahoittamana. Se tunnetaan myös nimellä "Herodes Atticuksen eksedra". Piirtokirjoituksen perusteella Herodes omisti lähdekaivorakennuksen Zeukselle vaimonsa Regillan, joka toimi Olympian Demeter Khamynen papittarena, nimissä. Sen suunnitteli mahdollisesti sama arkkitehti, joka suunnitteli myös Ateenan Agoran laidalla olleen Nymfaionin.


title: Nymfaion (Olympia)

text: Lähdekaivo ja siihen liittynyt vesijohtoverkosto tarjosi Olympian pyhäkköalueelle puhdasta juomavettä, mistä oli aiemmin ollut puutetta erityisesti keskikesällä järjestettyjen Olympian kisojen aikana, sillä vettä oli siihen saakka saatu vain kaivoista. Samalla rakennelma kunnioitti sekä keisari Antoninus Piusta perheineen että Herodes Atticusta itseään perheineen. Näin se symboloi hyvin Herodeen ja keisarisuvun läheistä suhdetta.


title: Nymfaion (Olympia)

text: Monet Nymfaionin osat käytettiin uudelleen 400-luvulla jaa., kun Feidiaan työpaja muutettiin kristilliseksi basilikakirkoksi.


title: Nymfaion (Olympia)

text: Nymfaion sijaitsi Olympian temenos-alueen eli "Altiksen" pohjoislaidalla aarrekammioiden rivistön länsipuolella ja Heran temppelin pohjoispuolella. Se oli noin 33 metriä pitkä ja noin 13 metriä korkea, ja rinteessä sijainneena se kohosi pyhäkköalueen rakennuksista korkeimmalle Zeuksen temppelin jälkeen. Lähdekaivon julkisivu oli etelään pyhäkköalueelle päin.


title: Nymfaion (Olympia)

text: Lähdekaivo koostui puolikaarenmuotoisesta apsis-seinämästä, jossa oli kahdessa kerroksessa syvennyksiä patsaille. Syvennyksiä oli yhteensä 22 kappaletta, 11 kummassakin kerroksessa. Ylemmässä rivissä olivat Herodes Atticusta ja tämän perhettä esittäneet patsaat, ja alemmassa Antoninus Piusta ja tämän perhettä esittäneet patsaat. Patsaiden jalustaan oli kirjoitettu henkilön nimi sekä patsaan lahjoittaja: Herodes oli lahjoittanut keisarisuvun patsaat ja Elis puolestaan Herodeen suvun patsaat. Kummankin kerroksen keskimmäisessä syvennyksessä oli Zeuksen patsas. Seinämän edessä oli samoin puolikaarenmuotoinen vesiallas, jonka keskellä oli marmorinen härkä, johon omistuspiirtokirjoitus oli kirjoitettu. Apsiksen halkaisija oli noin 16,6 metriä.


title: Nymfaion (Olympia)

text: Apsiksen edessä alempana oli toinen, suorakulmionmuotoinen vesiallas, jonka pituus oli noin 21,9 metriä ja leveys noin 3,4 metriä. Altaan kummassakin päässä oli pyöreä korinttilaista tyyliä edustanut naiskos eli pienoistemppeli. Niiden halkaisija oli noin 3,8 metriä. Toisessa naiskoksessa oli Herodes Atticuksen ja toisessa joko Antoninus Piuksen tai häntä keisarina seuranneen Marcus Aureliuksen patsas. Lähdekaivo oli tehty tiilestä ja päällystetty marmorilla.


title: Nymfaion (Olympia)

text: Vesi tuli lähdekaivoon akveduktia pitkin noin neljä kilometriä pyhäkköalueesta itään sijainneesta lähteestä ja laskeutui rakennelman kahden altaan kautta, minkä jälkeen se johdettiin putkistoon, joka johti veden edelleen eri puolille pyhäkköaluetta.


title: Nymfaion (Olympia)

text: Lähdekaivorakennus on säilynyt huonosti. Monet patsaista ovat kuitenkin säilyneet ainakin osittain. Parhaiten säilyneisiin lukeutuu kaivorakennuksen härkäpatsas. Löydetyt patsaat ovat Olympian arkeologisessa museossa.


title: Zanes

text:
Zanes (monikko, , ”Zeukset”) olivat joukko antiikin aikaisia Zeus-jumalaa esittäneitä pronssipatsaita Olympian pyhäkköalueella Kreikassa. Niiden nimi oli peräisin Zeuksen nimen doorilaisesta muodosta "Zan".
Zanes-patsaat oli kustannettu niillä rahoilla, jotka Olympian kisoissa vilppiä tehneet joutuivat maksamaan sakkona. Patsaat oli asetettu riviin Olympian temenos-alueelta eli "Altiksesta" Olympian stadionille johtaneen kulkureitin varten, ja jokaiseen patsaaseen oli kirjoitettu, kenen sakkorahoilla ja minkä teon vuoksi se oli pystytetty. Näin ne toimivat eräänlaisena häpeärangaistuksena sekä kilpailijalle että koko tämän kotikaupungille. Sijaintipaikan ansiosta kaikki kisapaikalle matkalla olleet urheilijat joutuivat kulkemaan niiden ohi. Tämän oli tarkoitus kannustaa muita välttämään vilppiä.


title: Zanes

text: Pausaniaan mukaan ensimmäinen patsas pystytettiin 98. olympiadin kisojen (388 eaa.) jälkeen. Tuolloin eräs thessalialainen nimeltään Eupolos tuomittiin sakkoihin, koska oli lahjonut kolme kanssakilpailijaansa nyrkkeilyottelussa. Muita tapauksia olivat muun muassa ateenalainen Kallippos, joka lahjoi vastustajansa 112. olympiadin kisojen (332 eaa.) viisiottelussa, sekä aleksandrialainen Sarapion, joka tuomittiin pelkuruudesta hänen paettuaan juuri ennen 201. olympiadin kisojen (25 jaa.) pankration-ottelua. Erikoista kyllä, vilpistä tuomittujen voittajien nimiä ei kuitenkaan poistettu virallisista voittajien luetteloista.


title: Zanes

text: Zanes-patsaita oli ainakin kuusitoista. Patsaista yksikään ei ole säilynyt nykyaikaan; ainoastaan niiden jalustat ovat tallella.


title: Warriors FC

text: Warriors FC on singaporelainen jalkapalloseura Choa Chu Kangin alueelta Luoteis-Singaporesta. Warriors tunnettiin aikaisemmin nimellä Singapore Armed Forces Football Club. Seura pelaa maan korkeimmalla sarjatasolla S.Leaguessa. Warriors on maansa menestynein seura yhdeksällä mestaruudellaan. Mestaruudet se on voittanut 1997, 1998, 2000, 2002, 2006, 2007, 2008, 2009 ja 2014. Singapore Cupin se on voittanut neljästi: mestaruusvuodet ovat 1999, 2007, 2008 ja 2012.


title: Flirttipirtti

text: Flirttipirtti on punkyhtye Seksihullujen EP-levy, joka julkaistiin tammikuussa 2011. Äänite julkaistiin ainoastaan C-kasettiformaatissa.


title: Singapore Cup

text: Singapore Cup on singaporelainen vuosittain järjestettävä jalkapalloturnaus. Nykymuodossaan cup on järjestetty vuodesta 1998 lähtien. Eniten mestaruuksia on voittanut Home United FC, jolla on kuusi mestaruutta.


title: Singapore Cup

text: Lähde:


title: George Hadley

text: George Hadley (1685–1768) oli brittiläinen fyysikko ja meteorologi. Hän ymmärsi, miten Maan pyörimisliike vaikuttaa ilmakehän kiertoliikkeisiin. Vuonna 1735 Hadley esitti periaatteen, joka on nimetty hänen mukaansa Hadleyn laiksi: Maan pyörimisliikkeen takia ilman ja veden vaakasuorat virtaukset (mm. pasaatituulet) kääntyvät pohjoisella pallonpuoliskolla oikealle mutta eteläisellä pallonpuoliskolla vasemmalle.


title: Udomporn Polsak

text: Udomporn Polsak (, s. 6. lokakuuta 1981 Nakhon Ratchasima) on thaimaalainen painonnoston olympiavoittaja ja maailmanmestari.


title: Udomporn Polsak

text: Polsak voitti olympiakultaa naisten 53 kg:n painoluokassa Ateenassa 2004 yhteistuloksella 222,5 kilogrammaa. Tempauksessa hän nosti 97,5 kg ja työnnössä 125 kg.


title: Udomporn Polsak

text: Polsak voitti saman painoluokan maailmanmestaruuden Vancouverissa 2003 niin ikään yhteistuloksella 222,5 kg. Hän voitti tuolloin tempauksen maailmanmestaruuden tuloksella 100 kg ja sai työnnössä hopeaa nostettuaan 122,5 kg. Varsovan MM-kilpailuissa 2002 hän sai 53 kg:n sarjassa pronssia sekä tempauksessa, työnnössä että yhteistuloksessa. Chiang Maissa 1997 hän oli 46-kiloisissa kuudes. Nuorten MM-kilpailuissa hän sijoittui toiseksi 48-kiloisissa 1998 ja 1999.


title: Udomporn Polsak

text: Polsak saavutti Busanin Aasian kisoissa 2002 hopeaa 53 kg:n painoluokassa. Aasian-mestaruuskilpailuissa hän oli 48-kiloisissa kolmas 2000 ja 53-kiloisissa toinen 2004.


title: Seksihullujen laulu

text: Seksihullujen laulu on punk rock -yhtye Seksihullujen kokoelma-albumi. Se julkaistiin vuonna 2014 levymerkillä Airiston punk-levyt. Kokoelma sisältää yhtyeen esikoisalbumin "Seksihullut", kolmen aikaisemmin julkaistun split-albumin kappaleet sekä kaksi uutta kappaletta.


title: Lamminpohjalampi

text: Lamminpohjalampi eli Lamminpohjanlammi on Pirkanmaalla Parkanossa Ylisenpään kylän pohjoispuolella sijaitseva lampi, joka kuuluu Kokemäenjoen vesistössä Ikaalisten reitin valuma-alueen Kuivasjärven valuma-alueeseen. Lamminpohjalampi on osa Vatajanjoen valuma-aluetta.


title: Lamminpohjalampi

text: Lammen pituus on 250 metriä, leveys 200 metriä ja sen pinta-ala on 4 hehtaaria. Se sijaitsee Lamminpohjankankaan ja Mustakeitaan turvetuotantoalueen välissä. Lammen ympäristö on ojitettua suota. Siihen laskee kaksi suo-ojaa ja siitä lähtee kaivettu suo-oja, joka yhtyy 400 metrin päässä Mustakeitaan tuotantoalueen kuivatusojaan. Noin 1,2 kilometrn päästä kuivatusoja yhtyy vanhaan Kärppäluomaan, joka laskee Ylisenjärveen. Rantaviivan pituus on 900 metriä. Rannat ovat pääosin suota, mutta pohjoisrannat ovat kovaa maata. Lampi on autio eikä sinne johda tietä. Tuotantoalueen huoltotie kulkee lammen ohitse 50 metrin etäisyydeltä.


title: ISO 3166-2:PH

text: ISO 3166-2:PH on ISO-standardointijärjestön standardi, joka määrittää geokoodit Filippiineille. ISO 3166-2:PH on ISO 3166-2 -standardin osajoukko, joka määrittää 17 alueen ja 81 provinssin koodit.


title: ISO 3166-2:PH

text: Koodin ensimmäinen osa on ISO 3166-1 -standardin mukainen Filippiinien maakoodi "PH". Toinen osa on aluekohtainen, alueilla kahdesta numerosta ja provinsseila kolmesta kirjaimesta koostuva tunnus.


title: Home United FC

text: Home United Football Club on jalkapalloseura Bishanin alueelta, Keski-Singaporesta. Joukkue on tunnettu myös nimellä Police Football Club. Seura pelaa maan korkeimmalla sarjatasolla S.Leaguessa. Home United on voittanut Singaporen mestaruuden kahdesti, vuosina 1999 ja 2003. Singapore Cupin Home United on voittanut kuudesti: 2000, 2001, 2003, 2005, 2011 ja 2013. Se on täten turnauksen parhaiten menestynyt joukkue.


title: ISO 3166-2:BN

text: ISO 3166-2:BN on ISO-standardointijärjestön standardi, joka määrittää geokoodit Bruneille. ISO 3166-2:BN on ISO 3166-2 -standardin osajoukko, joka määrittää neljän piirikunnan koodit.


title: ISO 3166-2:BN

text: Koodin ensimmäinen osa on ISO 3166-1 -standardin mukainen Brunein maakoodi "BN" ja toinen osa on aluekohtainen kirjaintunnus.


title: Brunei DPMM FC

text: Brunei DPMM FC (koko nimi Duli Pengiran Muda Mahkota Football Club) on jalkapalloseura Bandar Seri Begawanista. Se pelaa Singaporen korkeimmalla sarjatasolla S.Leaguessa. Se on voittanut Singaporen mestaruuden kertaalleen vuonna 2015. Se on voittanut myös maansa mestaruuden kahdesti 2002 ja 2004.


title: Pawina Thongsuk

text: Pawina Thongsuk (, s. 18. huhtikuuta 1979 Si Khoraphum, Surin) on thaimaalainen painonnoston olympiavoittaja ja maailmanmestari.


title: Pawina Thongsuk

text: Thongsuk voitti olympiakultaa naisten 75 kg:n painoluokassa Ateenassa 2004 yhteistuloksella 272,5 kilogrammaa. Tempauksessa hän nosti 122,5 kg ja työnnössä 150 kg. Sydneyn olympialaisissa 2000 hän sijoittui 69 kg:n sarjassa seitsemänneksi.


title: Pawina Thongsuk

text: Thongsuk voitti maailmanmestaruuden 69-kiloisissa Varsovassa 2002 yhteistuloksella 260 kg. Hän voitti kultaa myös työnnössä tuloksella 147,5 kg ja sai hopeaa tempauksessa nostettuaan 112,5 kg. Hän voitti 63 kg:n painoluokan maailmanmestaruuden Dohassa 2005 sekä yhteistuloksessa (256 kg), tempauksessa (116 kg) että työnnössä (140 kg). Hän sijoittui MM-kilpailuissa yhteistuloksessa neljänneksi 64-kiloisissa Chiang Maissa 1997 sekä 69-kiloisissa Ateenassa 1999 ja Vancouverissa 2003.


title: Pawina Thongsuk

text: Nuorten MM-kilpailuissa hän sijoittui 69 kg:n sarjassa toiseksi 1998 ja 1999.


title: Pawina Thongsuk

text: Thongsuk saavutti Aasian kisoissa kultaa 63 kg:n painoluokassa Dohassa 2006 yhteistuloksella 252 kg sekä hopeaa 69-kiloisissa Busanissa 2002 yhteistuloksella 260 kg. Hän voitti Aasian-mestaruuden 63 kg:n sarjassa 2005 ja sijoittui toiseksi 69-kiloisissa 2004.


title: Geylang International FC

text: Geylang International FC on jalkapalloseura Bedokin alueelta, Itä-Singaporesta. Seuran nimi oli aikaisemmin Geylang United. Se pelaa Singaporen korkeimmalla sarjatasolla S.Leaguessa. Se on voittanut Singaporen mestaruuden kahdesti 1996 ja 2001. Singapore Cupin Geyland voitti 2009.


title: Tampines Rovers FC

text: Tampines Rovers FC on jalkapalloseura Jurong Westin alueelta Länsi-Singaporesta. Se pelaa maansa pääsarjassa S.Leaguessa. Tampines Rovers on voittanut Singaporen mestaruuden viidesti 2004, 2005, 2011, 2012 ja 2013, mikä tekee siitä maansa toiseksi menestyneimmän seuran. Singapore Cupin Tampines on voittanut kolmesti: 2002, 2004 ja 2006.


title: ISO 3166-2:SG

text: ISO 3166-2:SG on ISO-standardointijärjestön standardi, joka määrittää geokoodit Singaporelle. ISO 3166-2:SG on ISO 3166-2 -standardin osajoukko, joka määrittää viiden suuralueen koodit.


title: ISO 3166-2:SG

text: Koodin ensimmäinen osa on ISO 3166-1 -standardin mukainen Singaporen maakoodi "SG" ja toinen osa on aluekohtainen kahdesta numerosta muodostuva tunnus.


title: Étoile FC

text: Étoile FC on jalkapalloseura Queenstownista, Keski-Singaporesta. Se pelasi maan korkeimmalla sarjatasolla kausilla 2010 ja 2011. Ensimmäisellä kaudellaan se voitti Singaporen mestaruuden. Vuonna 2012 seura ilmoitti keskittyvänsä nuorisojalkapallon kehittämiseen. Étoilen pelaajat oli pääsääntöisesti ranskalaisia.


title: Trump Organization

text: Trump Organization on yhdysvaltalainen konserni, jonka päätoimiala on kiinteistötoiminta. Konsernin pääjohtajina toimivat tammikuusta 2017 alkaen Donald Trump Jr., Eric Trump ja Allen Weisselberg.


title: Trump Organization

text: Trump International Hotel, Washington D.C


title: Trump Organization

text: Trump Turnberry, Turnberry


title: Trump Organization

text: Albemarle Estate at Trump Winery, Charlottesville


title: Trump Organization

text: Mar-a-Lago Club, Palm Beach (Donald Trumpin oma asunto)


title: Pokémon BW: Kilpailevat kohtalot

text: Pokémon BW: Kilpailevat kohtalot () on televisiosarja Pokémonin viidennentoista tuotantokauden nimi.


title: Pokémon BW: Kilpailevat kohtalot

text: Kausi alkoi Suomessa 6. heinäkuuta 2013 jaksolla "Elesa, sähköistävä salinjohtaja" ja päättyi 22. joulukuuta 2013 jaksoon "Unova selviytymiskriisissä".


title: Pokémon BW: Kilpailevat kohtalot

text: Kausi alkoi Cartoon Networkilla Yhdysvalloissa 18. helmikuuta 2012 jaksolla "Enter Elesa, Electrifying Gym Leader!". Viidestoista tuotantokausi käsitti 49 jaksoa, joka päättyi jaksoon "Unova's Survival Crisis!" 26. tammikuuta 2013.


title: Pokémon BW: Kilpailevat kohtalot

text: Tunnuslaulun esittävät Antti Matikainen ja Raili Raitala.


title: Raema Lisa Rumbewas

text: Raema Lisa Rumbewas (s. 10. lokakuuta 1980 Jayapura, Papua) on indonesialainen painonnoston olympia- ja MM-mitalisti.


title: Raema Lisa Rumbewas

text: Rumpewas saavutti olympiahopeaa naisten 48 kg:n painoluokassa Sydneyssä 2000 samalla yhteistuloksella, 185 kg, kuin kultaa voittanut Yhdysvaltojen Tara Nott. Yhdysvaltalainen voitti, koska oli punnituksessa ollut kevyempi. Rumpewas nosti tempauksessa 80 kg ja työnnössä 105 kg. Hän sai olympiahopeaa 53 kg:n sarjassa Ateenassa 2004 yhteistuloksella 210 kg. Tempauksessa hänen tuloksensa oli 95 kg ja työnnössä 115 kg. Pekingin olympialaisissa 2008 hän sijoittui 53-kiloisissa neljänneksi yhteistuloksella 206 kg.


title: Raema Lisa Rumbewas

text: Rumpewas saavutti MM-hopeaa 53 kg:n sarjassa Santo Domingossa 2006 yhteistuloksella 210 kg. Hän sai tempauksessa hopeaa tuloksella 95 kg ja työnnössä pronssia nostettuaan 115 kg. Hän sijoittui MM-kilpailujen yhteistuloksessa neljänneksi 53-kiloisissa Vancouverissa 2003 ja seitsemänneksi 48-kiloisissa Ateenassa 1999.


title: Raema Lisa Rumbewas

text: Rumpewas saavutti Busanin Aasian kisoissa 2002 pronssia 48 kg:n painoluokassa yhteistuloksella 195 kg.


title: ISO 3166-2:TL

text: ISO 3166-2:TL on ISO-standardointijärjestön standardi, joka määrittää geokoodit Itä-Timorille. ISO 3166-2:TL on ISO 3166-2 -standardin osajoukko, joka määrittää 13 alueen koodit.


title: ISO 3166-2:TL

text: Koodin ensimmäinen osa on ISO 3166-1 -standardin mukainen Itä-Timorin maakoodi "TL" ja toinen osa on aluekohtainen kahdesta kirjaimesta muodostuva tunnus.


title: Sri Indriyani

text: Sri Indriyani (s. 12. marraskuuta 1978 Solo, Keski-Jaava) on indonesialainen painonnoston olympia- ja MM-mitalisti.


title: Sri Indriyani

text: Indriyani saavutti olympiapronssia naisten 48 kg:n painoluokassa Sydneyssä 2000 yhteistuloksella 182,5 kg. Tempauksessa hän nosti 82,5 kg ja työnnössä 100 kg.


title: Sri Indriyani

text: Indriyani saavutti MM-pronssia 46 kg:n painoluokassa Chiang Maissa 1997 yhteistuloksella 170 kg. Hän oli kolmas myös tempauksessa (75 kg) ja työnnössä (95 kg). Hän sai MM-hopeaa 48 kg:n sarjassa Ateenassa 1999 yhteistuloksella 185 kg. Tempauksessa hän voitti maailmanmestaruuden tuloksella 82,5 kg ja oli työnnössä neljäs nostettuaan 102,5 kg. Nuorten MM-kilpailuissa hän voitti yhteistuloksen maailmanmestaruuden 46 kg:n painoluokassa 1996 ja 1997.


title: Winarni Binti Slamet

text: Winarni Binti Slamet (s. 19. joulukuuta 1975 Pringsewu, Lampung) on indonesialainen painonnoston olympiamitalisti ja maailmanmestari.


title: Winarni Binti Slamet

text: Slamet saavutti olympiapronssia naisten 53 kg:n painoluokassa Sydneyssä 2000 yhteistuloksella 202,5 kg. Tempauksessa hän nosti 90 kg ja työnnössä 112,5 kg.


title: Winarni Binti Slamet

text: Slamet voitti 50 kg:n painoluokan maailmanmestaruuden Chiang Maissa 1997 yhteistuloksella 185 kg. Hän saavutti kultaa myös työnnössä tuloksella 105 kg, tempauksessa hän sai pronssia nostettuaan 80 kg. Hän saavutti MM-hopeaa 53 kg:n sarjassa Ateenassa 1999 yhteistuloksella 202,5 kg. Hän sai hopeaa myös tempauksessa tuloksella 90 kg ja työnnössä nostettuaan 112,5 kg.


title: Achates Ferdinand Gripenberg

text: Achates Ferdinand Gripenberg (22. toukokuuta 1805 Ulvila – 14. helmikuuta 1882 Helsinki) oli suomalainen kenraalimajuri ja valtiopäivämies, joka toimi Postihallituksen pääjohtajana eli "postitirehtöörinä" vuosina 1856–1872.


title: Achates Ferdinand Gripenberg

text: Ulvilan Harjunpäässä sijaitsevassa Sunniemen kartanossa syntynyt Gripenberg palveli muun muassa Suomen jääkärirykmentin Viipurin pataljoonassa 1823–1830 ja Suomen kaartissa 1830–1844, jonka jälkeen hän toimi Suomen kadettikoulun komppanianpäällikkönä sekä vielä vuoden ajan Suomen kenraalikuvernöörin erikoiskäytössä, ennen nimitystään postitirehtöörin virkaan. Suomen kaartissa Gripenberg osallistui muun muassa Puolan kapinan kukistamiseen ja Varsovan valloitukseen vuosina 1831–1832. Varsovassa haavoittunut Gripenberg palkittiin Pyhän Annan ritarikunnan tähdellä.


title: Achates Ferdinand Gripenberg

text: Vuosina 1863–1864 ja 1867 hän osallistui Gripenbergin suvun edustajana Suomen säätyvaltiopäiville. Achates Ferdinand Gripenbergin veli oli jalkaväenkenraali Oskar Gripenberg ja poika itsenäisyysaktiivina tunnettu Alexis Gripenberg.


title: Siboney

text: Siboney oli vuonna 1989 perustettu helsinkiläinen uudelleenjulkaisuihin keskittynyt levy-yhtiö. Yhtiön toimitusjohtajana toimi sen yksi perustajista Sini Perho. Siboney on alusta lähtien päätoimenaan uudelleenjulkaissut vuonna 1979 konkurssiin menneen Love Recordsin alkuperäisiä äänitteitä CD-levyinä. Vuonna 2010 Love Records -katalogi ja Siboney Oy siirtyivät Universal Music Groupin omistukseen. Siboney Oy toimi 31. joulukuuta 2014 asti, josta alkaen Siboney on ollut Universal Musicin aputoiminimi. Siboneyn levymerkkejä ovat muun muassa Love Records, Cuba, Eteenpäin! ja oma Siboney etenkin levykoodeillaan. Love Recordsin katalogin lisäksi Siboney julkaisi myös mm. Harmony Sistersin sekä Hiski Salomaan vanhaa tuotantoa cd-formaatissa.


title: Siboney

text: Yhtiön lähiyhtiöitä ja läheisessä yhteistyössä toimineita ovat olleet muun muassa vuonna 1976 Love Recordsin musiikkikustantajaksi perustettu Love Kustannus Oy, Johanna Kustannus ja nykyinen tuotannon ja yhtiön omistaja Universal Music Oy.


title: Siboney

text: Uusia kokoelmia artistien nimillä levytyksistä Siboney on julkaissut liki sadalla CD-levyllä.


title: Siboney

text: Vuonna 2012 Siboney julkaisi tupla-CD:n "Love Show 45", jolla on kokoelma Love Recordsin artistien singlelevytyksiä, mukana muun muassa Kirka, Ronnie Österberg, Hector, Tuomari Nurmio, Vesa-Matti Loiri, Ringa, Tauno Palo, KOM-teatteri, Kristiina Halkola, Markku Blomqvist, Pepe Willberg, Rauli Badding Somerjoki, Wigwam, Pekka Streng, Kari Rydman, Dave Lindholm, Juice Leskinen, Kaseva, Kari Peitsamo ja Kontra.


title: Siboney

text: Musiikki- ja komediaelokuvan "Love Records – Anna mulle Lovee" ensi-ilta oli 29. tammikuuta 2016. Elokuva kertoo, kuinka Love Records mullisti 1960 ja 1970 -luvun nuorisokulttuurin ja loi uskoa sodanjälkeisen Suomen tulevaisuuteen.


title: Siboney

text: Siboney on julkaissut noin kymmenen vinyylilevyä ja lisäksi vinyylejä on uusintajulkaissut myös jonkin verran turkulainen Svart Records lisensseillä.


title: Trump

text: Trump voi tarkoittaa seuraavia:


title: Alexander von Wulffert

text: Alexander von Wulffert (19. kesäkuuta 1790 Viipuri – 9. joulukuuta 1855 Helsinki) oli suomalainen opettaja ja sanomalehtimies, joka toimi Postihallituksen pääjohtajana eli ”postitirehtöörinä” vuosina 1833–1855. Hänet tunnettiin myös kielenkääntäjänä ja runoilijana.


title: Alexander von Wulffert

text: Isänsä puolelta viipurinsaksalaiseen sukuun kuulunut Wulffert opiskeli Viipurin lukiossa ja vuodesta 1808 Tarton yliopistossa. Hän työskenteli opettajana Lappeenrannassa 1809–1811 ja Viipurissa vuosina 1811–1813. Turun Akatemiassa Wulffert opiskeli 1816–1820 ja toimi samaan aikaan kieltenopettajana. Ennen postitirehtööriksi nimittämistään hän työskenteli muun muassa virkamiehenä Suomen valtiosihteerinvirastossa ja Pietarissa ilmestyneen saksankielisen "St. Petersburgische Zeitung" -sanomalehden toimittajana 1826–1833. Joidenkin lähteiden mukaan hän olisi ollut myös Viron- ja Liivinmaan oikeuskollegion notaari.


title: Alexander von Wulffert

text: Postihallituksen johtajana Wulffert jatkoi edeltäjänsä Gustaf Wilhelm Ladaun aloittamaa kirjesensuuria, joka herätti runsaasti arvostelua. Heidän aikakaudellaan käytännössä kaikki posti tutkittiin ja epäilyttävät lähetykset ilmoitettiin Suomen kenraalikuvernöörille. Krimin sodan aikana venäläismielinen Wulffert toimi alullepanijana niin sanotussa ”Tamelanderin jutussa”. Sen yhteydessä paljastettiin Ruotsista käsin toimineita venäläisvastaisia suomalaisia, joista tunnetuin oli runoilija Emil von Qvanten. Hänen johtajakaudellaan luovuttiin jo Ruotsin vallan aikana 1600-luvulla luodusta postitalonpoikajärjestelmästä ja aloitettiin siirtyminen kohti nykymuotoista postinkulkua. Wulffert teki myös aloitteen Suomen ensimmäistä postimerkeistä, jotka julkaistiin hänen kuolemansa jälkeen vuonna 1856.


title: Alexander von Wulffert

text: Valtioneuvoksen arvonimi Wulffertille myönnettiin 1836 ja todellisen valtioneuvoksen arvonimi 1854. Hänet aateloitiin hieman ennen kuolemaansa heinäkuussa 1855. Wulffert kuoli sydänkohtaukseen kotonaan Helsingissä vielä saman vuoden joulukuussa. Toimintansa takia Wulffert oli suomenmielisten ja ruotsinkielisten skandinavistien vihaama. Esimerkiksi Helsingin yliopiston kirjastonhoitajana toiminut Sven Gabriel Elmgren kutsui hänen kuolemaansa ”ilouutiseksi”.


title: Alexander von Wulffert

text: Pietarin vuosinaan kolmikielinen Wulffert käänsi saksaksi runsaasti venäjän- ja ruotsinkielistä kirjallisuutta, kuten Vasili Žukovskin, Aleksandr Puškinin, Aleksei Homjakovin ja Ivan Krylovin tuotantoa. Wulffert oli ensimmäinen Puškinin merkittävimpiä teoksia saksaksi kääntänyt. Vuonna 1820 ilmestyi hänen ruotsiksi kääntämänsä saksalaisen kirjailijan Fanny von Tarnowin Pietaria käsittelevä matkakertomus "Bref öfver St. Petersburg". Turussa painettu kirja oli ensimmäinen Suomessa julkaistu teos, joka kertoi uudesta valtakunnanpääkaupungista.


title: Alexander von Wulffert

text: Lukuisten käännösten lisäksi Wulffert kirjoitti itse muun muassa romantiikkaa edustaneita runoja. Niitä julkaistiin enimmäkseen "St. Petersburgische Zeitung" -sanomalehdessä, mutta vuonna 1822 ilmestyi Riiassa Wulffertin ja baltiansaksalaisen professorin Otto von Huhnin yhteinen yli 200-sivuinen runokokoelma. Vuonna 1828 Wulffert kirjoitti tekstin kantaatteihin, jotka kertoivat keisarinna Maria Fjodorovnan kuolemasta ja Pyhän Pietarin ja Paavalin kirkon 100-vuotisjuhlasta.


title: Alexander von Wulffert

text: Suuriruhtinas Konstantin Pavlovitš Romanovin kuoltua vuonna 1831 Helsingin yliopisto sai Wulffertin ja Romanovin viipurilaislähtöisen kirjastonhoitajan Nikolaj Schmidtin ansiosta lahjoituksena hänen laajan kirjakokoelmansa.


title: Alexander von Wulffert

text: Alexander Wulffert avioitui vuonna 1834 Antoinette Gustava Lovisa von Schantzin (1814–1911) kanssa. Heidän poikansa oli kenraalimajuri Mikael von Wulffert, jonka kuoltua 1894 Wulffertin miespuolinen suku sammui. Tytär Natalia (1815–1881) oli amiraali Fredrik Nikolai Nordmannin puoliso.


title: La mujer de Judas

text: La mujer de Judas on venezuelalainen televisioyhtiö RCTV:n esittämä TV-sarja. Sen päärooleissa ovat Chantal Baudaux, Juan Carlos García ja Astrid Carolina Herrera.


title: La usurpadora

text: La usurpadora on meksikolainen televisioyhtiö Televisa:n esittämä TV-sarja. Sen päärooleissa ovat Gabriela Spanic, Fernando Colunga ja Libertad Lamarque.


title: Rosalinda

text: Rosalinda on meksikolainen televisioyhtiö Televisan esittämä tv-sarja. Sen päärooleissa ovat Thalía, Fernando Fernando Carrillo ja Angélica María.


title: Esmeralda (televisiosarja)

text: Esmeralda on meksikolainen televisioyhtiö Televisa:n esittämä TV-sarja. Sen päärooleissa ovat Leticia Calderón, Fernando Colunga ja Enrique Lizalde.


title: Sauna (näytelmä)

text: Sauna (, "Banja") on Vladimir Majakovskin (1893–1930) kuusinäytöksinen näytelmä. "Sauna" julkaistiin Venäjällä vuonna 1929, ja se jäi tekijänsä viimeiseksi näytelmäksi, sillä Vladimir Majakovski teki itsemurhan huhtikuun 14. päivänä 1930. "Sauna" joutui sensuurin kohteeksi yhteiskunnallisen kritiikkinsä vuoksi, ja julkaisulupa annettiin vasta teoksen muokkaamisen jälkeen.


title: Sauna (näytelmä)

text: Teoksena "Sauna" sijoittuu modernismin ja futurismin aikakaudelle, Majakovskia voidaankin pitää venäläisen futurismin edelläkävijänä.. Futurismin aikakausi alkoi Venäjällä vuonna 1912, jolloin kaikki uusi ja kokeellinen taide julistettiin futuristiseksi. Kuitenkin italialaisen Filippo Tommaso Marinettin, futurismin isän, ideologiset vaikutukset jäivät Venäjällä melko vähäisiksi. Muita merkittäviä venäläisiä futuristeja olivat Vasili Kamenski ja Aleksei Krutšonyh.


title: Sauna (näytelmä)

text: "Sauna" on satiiri 1920-luvun lopun neuvostoyhteiskunnasta. Teoksessa Majakovski kuvaa humoristisesti byrokratian, pikkuporvarillisuuden ja tottumusten vaikutuksia yksilöihin. Majakovski uskoi vallankumoukseen omistaen sille elämänsä ja esittikin siksi terävää ja jopa hyökkäävää yhteiskunnallista kritiikkiä vastustaen yksilön tuhoutumista byrokraattisessa yhteiskunnassa. "Sauna" voidaan luokitella myös dystooppiseksi teokseksi. "Saunan" dystopia muodostuu scifi-kerronnallisista piirteistä, kuten aikamatkustuksesta ja yhteiskunnallisesta satiirista.


title: Sauna (näytelmä)

text: "Saunan" päähenkilö keksijä Tšudakov keksii aikakoneen, jonka rakentamiseen hän tarvitsee rahoitusta. Tšudakov ei kuitenkaan yrityksistään huolimatta pääse sovitteluhallinnon pääjohtaja Pobedonosikovin puheille hankkiakseen siunauksen ja rahoituksen keksinnölleen. Pääjohtaja Pobedonosikovia kiinnostavat ainoastaan paperit, kokoukset, päätökset, kulu- ja lomakorvaukset sekä muotokuvan teettäminen omasta itsestään, eikä aikaa Tšudakoville löydy. Pobedonosikov on intohimoinen byrokraatti, joka pohjimmiltaan käyttäytyy sivistymättömästi, rahvaanomaisesti ja itsevaltiaana itseään ihaillen. Pobedonosikov vastustaa Tšudakovin keksintöä, koska pelkää muutoksen uhkaavan omaa asemaansa.


title: Sauna (näytelmä)

text: Aikakone käynnistetään pääjohtajan vastustuksesta huolimatta. Tällöin tulevaisuudesta ilmestyy "fosforinainen", joka valitsee matkustajat aikakoneen neitsytmatkalle kohti kommunismia. Pobedonosikov ja hänen sihteerinsä Optimistenko eivät pääse aikakoneeseen ja Pobedonosikovin tunteet vaihtuvat uhmasta epätoivoon. Teoksen lopussa Pobedonosikov esittää retorisen kysymyksen kuin suoraan lukijalle: ""Mitä te halusitte tällä sanoa?- senkö, että minua ja minun kaltaisiani ei kommunismissa tarvita?!?"". Näytelmän poliittinen viesti on selkeä. Kuten teoksen nimikin viittaa, Majakovski antaa poliittisen "selkäsaunan" neuvostoyhteiskunnan byrokraateille.Kun "Sauna" sensuurin jälkeen julkaistiin, luki Majakovski itse näytelmän tekstin Meyerholdin teatterissa 23.9.1929. Teatterinjohtaja Vsevolod Meyerhold ja muu teatteriväki olivat näytelmästä innoissaan. Meyerholdin sanoin: "Tämä on erittäin suuri tapaus venäläisen teatterin historiassa, ainutlaatuinen tapaus, [...] suuri vapautuminen perinteen painolastista[..]" Yleisö oli kuitenkin toista mieltä. Näytelmä sai yleisöltä hyytävän vastaanoton, ja Majakovskia kritisoitiin julkisesti julmasti. Majakovski oli aiemminkin kirjoittanut poliittisia tekstejä, mutta "Saunan" viesti oli entistäkin suorempi, neuvostoyhteiskunnan byrokratian kritiikki. Näytelmän ankara vastaanotto johtui todennäköisesti siitä, että päähenkilö Pobedonosikovin hahmo viittasi Aleksanteri III:n aikaiseen arkkitaantumukselliseen yliprokuraattori Pobedonostseviin, joka symboloi syvintä taantumusta ja kankeaa byrokratiaa.


title: Sauna (näytelmä)

text: Dystopian ytimessä on ristiriita yksilön ja totalitaristisen valtion välillä. "Saunassa" Tšudakov ponnistelee saadakseen keksinnölleen huomiota, mutta raskas byrokraattinen koneisto ei jousta yksilön toiveiden edessä. Pobedonosikovin sihteeri Optimistenko ojentaa puheille pyrkivää Tšudakovia teoksen sivulla 48: ""Henkilökohtaisella yksilöllä ei historiassa ole suurtakaan merkitystä"." Pobedonosikovin byrokraattinen koneisto ylläpitää yhteiskuntaa, jossa yksilön innokkuus ja aloitteellisuus eivät ole toivottuja ominaisuuksia. Koska dystopia sisältää aina muutoksen ja paremman tulevaisuuden toiveen, kuljettaa aikakone maailmaan, jossa työn ja keksimisen into ovat keskeisiä arvoja.


title: Sauna (näytelmä)

text: "Saunassa" voidaan nähdä myös muita dystooppisen kerronnan erityispiirteitä, kuten varoittavuus, hierarkkisen yhteisön kuvaus, tieteisfiktiiviset elementit ja satiirinen yhteiskunnan kuvaus. Teoksen teemoina voidaan erottaa yksilön vapauden rajoittaminen ja yhdenmukaisuuteen pakottaminen sekä ihmisen vallanhalu ja välinpitämättömyys. Teoksesta voi myös löytää kielen ja vallan suhteita ilmaisevia repliikkejä, kuten esimerkiksi henkilöiden puhutteleminen ilman yksilöllisiä nimiä. Kaikki nämä mainitut ominaisuudet ovat dystopioille tyypillisiä piirteitä ja teemoja.


title: Luettelo Filippiinien presidenteistä

text: Tämä on luettelo Filippiinien presidenteistä


title: HMS Royal Charles (1673)

text: Royal Charles oli Englannin kuninkaallisen laivaston vuonna 1673 vesillelaskettu 100-tykkinen kolmikantinen ensimmäisen luokan linjalaiva.


title: HMS Royal Charles (1673)

text: Sir Anthony Deanen suunnittelema alus tilattiin 26. huhtikuuta 1671 Portsmouthin telakalta, jossa rakennustöistä vastasi Anthony Deane syyskuuhun 1672 ja sen jälkeen Daniel Furzer. Se laskettiin vesille maaliskuussa 1673.


title: HMS Royal Charles (1673)

text: Alus otettiin palvelukseen 2. helmikuuta 1673 päällikkönään Richard Haddock, joka kuoli 4. kesäkuuta. Aluksesta tuli 5. helmikuuta ruhtinas Rupertin lippulaiva, jolloin lippukapteeniksi tuli Anthony Young. Alus osallistui Schooneveldin taisteluihin 28. toukokuuta ja 4. kesäkuuta punaisen laivueen keskimmäisessä osastossa. Aluksen päälliköksi tuli 15. kesäkuuta John Hayward, joka sai surmansa 11. elokuuta aluksen ollessa sinisen laivueen mukana Texelin taistelussa. Aluksen päälliköksi tuli 14. elokuuta Sir John Holmes, joka oli tehtävässä 17. lokakuuta saakka määrättynä samalla sinisen laivueen kontra-amiraaliksi.


title: HMS Royal Charles (1673)

text: Aluksen päällikkönä oli 24. huhtikuuta 1678 John Rogers, joka oli tehtävässä 29. elokuuta asti. Alus oli vara-amiraali Sir John Kempthornen lippulaivana Kanaalissa. 1680-luvun alussa alus oli Portsmouthissa vartiolaivana. Se rakennettiin uudelleen Woolwichissa 1693, jona aikana se nimettiin "HMS Queeniksi".


title: HMS Royal Charles (1673)

text: "HMS Royal Charles" rakennettiin uudelleen Woolwichin telakalla , vaikka alun perin oli 16. maaliskuuta 1691 tilattu ainoastaan korjaus. Rakennustöistä vastasi Joseph Lawrence. Alus nimettiin 27. tammikuuta 1693 "HMS Queeniksi" ja se laskettiin vesille tammikuussa mahdollisesti kastepäivänä.


title: HMS Royal Charles (1673)

text: Alus otettiin palvelukseen 16. helmikuuta 1694 päällikkönään James Wishart, joka oli tehtävässä vuoteen 1695. Alus oli vuonna 1694 amiraali lordi John Berkeleyn lippulaivana hyökättäessä Pohjois-Ranskan satamiin kesä-heinäkuussa. Maaliskuusta kesäkuuhun 1695 aluksen päällikkönä oli Thomas Jennings ja sen jälkeen James Wishart, joka luovutti päällikkyyden elokuussa John Hubbardille. Vuonna 1695 alus oli Sir George Rooken lippulaivana.


title: HMS Royal Charles (1673)

text: Elokuusta 1696 joulukuuhun 1697 Thomas Jennings oli jälleen aluksen päällikkönä ja se oli amiraali Sir Cloudisley Shovellin lippulaivana. Alus oli reservissä 1698-1702 ja se palautettiin palvelukseen tammikuussa 1702 päällikkönään James Stuart, joka luovutti tehtävän maaliskuussa 1703 Edward Goodille. Alus poistettiin palveluksesta 25. toukokuuta. Alus romutettiin 1709 ja se rakennettiin uudelleen Woolwichissa 1709-1715, jonka päätteeksi se nimettiin "HMS Royal Georgeksi" 9. syyskuuta.


title: HMS Royal Charles (1673)

text: Alus rakennettiin toisen kerran uudelleen Woolwichissa, mistä se laskettiin vesille 20. syyskuuta 1715. Alus nimettiin 9. tammikuuta 1715 "HMS Royal Georgeksi".


title: HMS Royal Charles (1673)

text: Runsaasti muokattu alus nimettiin vuonna 1756 "HMS Royal Anneksi" ja se romutettiin 1767.


title: Mischa Elman

text: Mischa Elman (21. tammikuuta 1891, Talnoje – 1967) oli venäläis-yhdysvaltalainen, juutalaissukuinen viulutaiteilija, joka tuli tunnetuksi ihmelapsena opiskellessaan Odessassa ja Pietarissa ja asettui sitten asumaan Yhdysvaltoihin.


title: Mischa Elman

text: Mischa Elman sai ensimmäiset viuluoppinsa isältään Saulilta ja aloitti kuusivuotiaana Odessan musiikkiakatemiassa. Vuonna 1902 hänet hyväksyttiin Leopold Auerin oppilaaksi Pietarin konservatorioon ja hän sai erityisluvan keisarilta asettua kaupunkiin asumaan, vaikka se oli juutalaisilta kiellettyä. Elman esiintyi vuodesta 1904 ja loi mainetta ihmelapsena muun muassa Berliinissä 1904, Lontoossa 1905 ja New Yorkissa 1908. Suomessa Elman esiintyi ensimmäisen kerran jo kymmenvuotiaana.


title: Mischa Elman

text: Elman asettui asumaan Yhdysvaltoihin, josta käsin hän konsertoi ympäri maailmaa. Hän sai Yhdysvaltain kansalaisuuden 1923.


title: Mischa Elman

text: Elman myös sävelsi muun muassa kevyen oopperan ja teki useita viulusovituksia muiden säveltäjien teoksista.


title: Johannes Elmblad

text: Johannes Vilhelm Samuel Elmblad (1853–1910) oli ruotsalainen oopperalaulaja. Elmbladin ääniala oli basso. Hän opiskeli laulua Berliinissä 1874–1878 Julius Stockhausenin johdolla, minkä jälkeen lauloi oopperassa ja konserteissa sekä Australiassa, Amerikassa että Euroopan maissa. Bayreuthin musiikkijuhlilla hänellä oli monta tärkeää bassoroolia. Vuosina 1897–1902 Elmblad oli Tukholman oopperan laulaja ja näyttämöohjaaja, minkä jälkeen siirtyi taas pois kotimaastaan ja oli samoissa tehtävissä ulkomailla, muun muassa Leipzigissa vuodesta 1906. Elmblad saavutti mainetta ainakin Wagner-laulajana.


title: John Eliot

text: John Eliot (1604–1690) oli englantilainen pappi ja lähetyssaarnaaja. Eliot toimi aluksi brittisiirtolaisten pappina, mutta vuodesta 1646 hän teki lähetystyötä intiaanien parissa. Hän käänsi Raamatun intiaanien kielelle ja koulutti intiaaneja. Eliotia kutsutaankin "intiaanien apostoliksi". Hän oli ruotsalaisen Johannes Campaniuksen jälkeen ensimmäinen intiaanien parissa toiminut lähetyssaarnaaja


title: Albirex Niigata Singapore FC

text: Albirex Niigata Singapore FC on japanilainen jalkapalloseura, joka pelaa Singaporen pääsarjassa S.Leaguessa. Se on Albirex Niigatan satelliittiseura. Joukkue on voittanut kertaalleen Singapore Cupin. Tämä tapahtui vuonna 2015. Albirex pelaa kotiottelunsa Jurong East Stadiumilla, joka sijaitsee Jurong Eastin alueella Länsi-Singaporessa.


title: Simplicissimus

text: Simplicissimus tarkoittaa esimerkiksi:


title: Seikkailukas Simplicissimus

text: Seikkailukas Simplicissimus: rehevän vallaton kuvaus kolmikymmenvuotisen sodan ajoilta ("Der abenteuerliehe Simplicissimus") on vuonna 1668 ilmestynyt Hans Jacob von Grimmelshausenin kolmikymmenvuotisen sodan aikaan sijoittuva veijariromaani, jonka päähenkilö on Simplicissimus.


title: Seikkailukas Simplicissimus

text: Teoksen on suomentanut Werner Anttila, ja se ilmestyi suomeksi vuonna 1950 Kariston kustannuksella. Suomennoksen ensimmäinen painos ilmestyi kahtena niteenä, toinen, tarkistettu painos ilmestyi yhtenä niteenä vuonna 1975, kolmas painos 1981.


title: Seikkailukas Simplicissimus

text: Kirjan todellinen kirjoittaja – Grimmelshausen – paljastui vasta 150 vuotta sen ilmestymisen jälkeen. Loppuun on Grimmelshausen liittänyt jälkisanat, joissa hän uskottelee lukijalle, että kirjan on kirjoittanut salanimellä "Samuel Greiffenson von Hirschfeld" korkeassa virka-asemassa oleva "German Schleifheim von Sulsfort", joka on anagrammi hänen omasta nimestään. Se kuvaa "Melchior Sternfels von Fuchshaimin" elämää, ja sekin nimi on hänen oman nimensä anagrammi.


title: Seikkailukas Simplicissimus

text: Teoksen esipuheen yhteydessä on aikajana, jossa on kuvattuna kirjan tapahtumavuodet.


title: Seikkailukas Simplicissimus

text: Esipuheessa, mahdollisesti suomentaja Werner Anttilan kirjoittamassa, kirjoittaja muistuttaa, että 1600-luvun saksalaiset kirjailijat hakivat aiheensa yleensä Aasiasta tai kuvitelluista maista lukijoiden houkuttelemiseksi, huomaamatta että lähiympäristössä oli tarjolla riittävästi aineistoa reheviin kuvauksiin. Omaperäinen Grimmelshausen rohkeni toimia toisin: hän löysi läheltä kaikkea sitä mitä muut kirjoittajat etsivät maailmalta ja kuvitelluista paikoista. Samalla syntyi laaja ja ivallinenkin ajankuva. Esipuheen kirjoittaja huomauttaa, että Grimmelshausen on tietoisesti käyttänyt liioittelua lukijoiden huomion kiinnittämiseksi, ja siteeraa Grimmelshausenia: ”Se että toisinaan voi hairahtua johonkin hassutukseen, tapahtuu ainoastaan veltostuneiden lukijoiden takia. Eiväthän he ota nielläkseen terveellistä pilleriä muutoin kuin että se ensin kääritään sokeriin ja hunajaan.” Tosin alkusanojen kirjoittaja huomauttaa, että hänen mielestään kyse on myös kertojanilosta, ei pelkästään lukijoiden houkuttelusta. Mutta toisaalta on hänen mielestään yhdentekevää, minkä verran tarinassa on totta, minkä verran tarua.


title: Seikkailukas Simplicissimus

text: Teos kuuluu veijariromaanin lajiin. Sen tapahtumat sijoittuvat 1600-luvulle, kolmikymmenvuotisen sodan aikaan. Päähenkilö Simplex (Yksinkertainen) kuvailee elämänvaiheitaan. Teoksen arvostus on noussut 1800-luvulta alkaen, kun satiiri tuli kiinnostuksen kohteeksi.


title: Seikkailukas Simplicissimus

text: Professori Vilho Suomi kirjoittaa teoksesta: ”...jokin milteipä puhdetyönä suoritettu harrastusnäyte voi kohotoa avoon arvaamattomaan. – – Grimmelshausen olisi uutturuudestaan ja lahjakkuudestaan huolimatta kuollut nimi, ellei olisi tullut kirjoittaneeksi ’Simplicissimustaan’.” Vaikka Suomi pitää teosta ajankuvauksena ja kolmikymmenvuotisen sodan tapausten ja henkilöiden kuvaajana poikkeuksellisena dokumenttina, olennaista on hänen mukaansa kuitenkin, että kirjoittaja päästää kertojanilon ja rohkean realismin vallalle, ja hän pitää teosta iloisen huumorin ja vauhdikkaan kertojamielen hilpeänä leikittelynä. Suomi nostaan Simplicissimuksen François Rabelais’n teosten "Gargantua" ja "Pantagruel" ja Cervantesin "Don Quijoten" rinnalle. Hän näkee siinä ”renessanssin loisteliasta rehevyyttä ja iloista aistillisuutta, liioitellessankin se on nautittavalla tavalla älykäs”.


title: HMS St. Andrew (1670)

text: HMS St. Andrew oli Englannin kuninkaallisen laivaston vuonna 1670 vesillelaskettu 96-tykkinen ensimmäisen luokan linjalaiva.


title: HMS St. Andrew (1670)

text: Alus tilattiin Woolwichin telakalta, missä rakennustöistä vastasi maaliskuuhun 1668 Christopher Pett ja sen jälkeen Edward Byland. Se laskettiin vesille 4. lokakuuta 1670. Aluksen valmistuskustannukset olivat 21 417 puntaa.


title: HMS St. Andrew (1670)

text: Alus otettiin palvelukseen 18. lokakuuta 1670 päällikkönään John Tinker, joka sai surmansa 6. joulukuuta. Alus oli 16. tammikuuta 1672 amiraali Sir George Ayscuen lippulaivana hänen kuolemaansa saakka 8. huhtikuuta. Tämän jälkeen alus oli kontra-amiraali Sir John Kempthornen lippulaivana aina 18. lokakuuta 1673 saakka lippukapteeninaan 27. maaliskuuta 1673 alkaen John Archer, joka sai surmansa 18. lokakuuta.


title: HMS St. Andrew (1670)

text: Alus osallistui sinisen laivueen jälkiosastossa 28. toukokuuta 1672 Solebayn taisteluun sekä Schooneveldin taisteluihin 28. toukokuuta 1673 ja 4. kesäkuuta. Se oli edelleen sinisessä laivueessa 11. elokuuta Texelin taistelussa. Aluksen päällikkönä oli 1690 Robert Dorrell ja se osallistui sinisen laivueen mukana 30. kesäkuuta Beachy Headin taisteluun. Seuraavana vuonna alus oli punaisen laivueen kontra-amiraalin lordi John Berkeleyn lippulaivana ja se kuului Russellin laivasto-osastoon. Vuonna 1692 aluksen päällikkönä oli George Churchill ja se osallistui punaisen laivueen mukana Barfleurin taisteluun 19.-24. toukokuuta. Seuraavana vuonna aluksen päällikkönä oli John Clements ja vuonna 1694 Wolfram Cornwall, kun se kuului Russellin laivasto-osastoon Kanaalissa. Alus siirrettiin lokakuussa Välimerelle, mistä se palasi Kanaalin alueelle 1697.


title: HMS St. Andrew (1670)

text: Aluksen uudelleen rakentaminen tilattiin 6. maaliskuuta 1703 Woolwichin telakalta, missä rakennustöistä vastasi William Lee. Alus nimettiin Amiraliteetin määräyksestä 8. heinäkuuta 1703 "HMS Royal Anneksi" ja se laskettiin vesille 25. huhtikuuta 1704 100-tykkisenä linjalaivana.


title: HMS St. Andrew (1670)

text: Alus otettiin palvelukseen heinäkuussa 1705 kontra-amiraali John Jenningsin lippulaivana päällikkönään Richard Hughes. Alus oli myöhemmin sinisen vara-amiraalin Sir George Byngin lippulaivana vuoteen 1709 Kanaalissa ja Biskajanlahdella. Aluksen päällikkönä oli Välimerellä vuonna 1706 William Passenger, joka luopui tehtävästä 1707. Alus oli Alicantessa heinäkuussa. Kanaalissa vuonna 1708 aluksen päällikkönä oli James Moneypenny, joka oli tehtävässä vuoteen 1709. Alus siirtyi 1709 Välimerelle ja sen päällikkönä oli 1710 Bartholomew Candler aluksen ollessa amiraaliksi ylenneen Sir John Jenningsin lippulaivana.


title: HMS St. Andrew (1670)

text: Amiraliteetti määräsi aluksen 26. elokuuta 1710 ankkuroitavaksi Chathamiin. Se määrättiin uudelleen rakennettavaksi 21. maaliskuuta 1727 ja alus purettiin Chathamissa toukokuussa.


title: Balestier Khalsa FC

text: Balestier Khalsa FC on jalkapalloseura Toa Payohin alueelta Keski-Singaporesta. Se pelaa Singaporen korkeimmalla sarjatasolla S.Leaguessa. Se pelaa kotiottelunsa Toa Payoh Stadiumilla. Balestier on voittanut kertaalleen Singapore Cupin. Tämä tapahtui vuonna 2014. Joukkue on hyvin suosittu Singaporen sikhien keskuudessa.


title: Balestier Khalsa FC

text: Balestier Khalsan historia ulottuu vuoteen 1898. Fathul Karib perustettiin 10. lokakuuta 1898. 1950-luvulla se oli Singaporen merkittävin jalkapalloseura, jossa pelasi suuri osa maajoukkuepelaajista. Huhtikuussa 1975 nimi vaihdettiin Balestier United Recreation Clubiin. Vuonna 1988 perustettiin FAS Premier League, joka oli tuolloin Singaporen jalkapallon korkein sarjataso. Balestier valittiin tuolloin pääsarjaan. Heti ensimmäisellä kaudella joukkue sijoittui toiseksi ja seuraavina neljänä kautena se sijoittui kolmanneksi. Vuonna 1992 Belastier voitti President's Cupin, joka vastaa nykyistä Singapore Cupia. Joukkue vaihtoi nimensä Balestier Central Football Clubiksi vuonna 1996, kun se siirtyi perustettiin S. Leagueen. 2000-luvun alussa joukkueen nimeksi tuli Balestier Khalsa FC, kun Balestier Central yhdistyi Clementi Khalsa Football Clubin kanssa.


title: Kärppäjärvi

text: Kärppäjärvi on Pirkanmaalla Parkanossa Ylisenpään kylässä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Kuivasjärven valuma-alueeseen. Kärppäjärvi on osa Vatajanjoen valuma-aluetta.


title: Kärppäjärvi

text: Järven pituus on 900 metriä, leveys 300 metriä ja sen pinta-ala on 20 hehtaaria. Se sijaitsee seitsemän kilometriä Kuivasjärveltä luoteeseen laajalla suoalueella Salojennevan- ja Sompanevan turvetuotantoalueiden välissä. Järveen laskee seitsemän suo-ojaa, joiden vesi on peräisin ympäröiviltä soilta sekä Sompanevan turvetuotantoalueen kuivatusojista. Järven laskuoja Kärppäsluoma lähtee sen eteläpäästä ja se virtaa Korpikylään, jossa se yhdistyy Venesjoen kanssa ja jatkaa siitä puolitoista kilometriä Mustajokena ja laskee lopuksi Ylisenjärveen. Rantaviivan pituus on 2,1 kilometriä. Itäpuolen rannat ovat kangasmetsää ja länsipuolen ojittamatonta korpea tai avosuota. Itärannalla sijaitsee kolme vapaa-ajan asuntoa, joille johtaa tiet tuotantoalueen huoltotieltä. Karvian ja Parkanon välinen raja kulkee järven länsipuolella noin 200 metrin päässä.


title: Jorma Keski-Oja

text: Jorma Kullervo Keski-Oja (24. tammikuuta 1949 Kokkola) on suomalainen professori ja lääketieteen tohtori. Hän toimii ryhmänvetäjänä Helsingin yliopiston lääketieteellisen tiedekunnan tutkimusohjelmayksikössä. Hänen erityisalansa on solu- ja syöpäbiologia.


title: Sompalampi (Parkano)

text: Sompalampi eli Sompajärvi on Pirkanmaalla Parkanossa Ylisenkylässä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Kuivasjärven valuma-alueeseen. Sompalampi on osa Vatajanjoen valuma-aluetta.


title: Sompalampi (Parkano)

text: Järven pituus on 850 metriä, leveys 350 metriä ja sen pinta-ala on 18 hehtaaria. Se sijaitsee noin kuusi kilometriä Kuivasjärveltä koilliseen laajalla suoalueella olevien Sompanevan- ja Mustakeitaan turvetuotantoalueiden välissä. Järveä ympäröiviä soita on ojitettu. Järveen on kaivettu kuusi ojaa, joiden vedet ovat peräisin soilta ja turvetuotantoalueen kuivatusojista. Yksi ojista on samalla järven laskuoja, joka yhtyy tuotantoalueen ojiin ja vie vedet lopulta Kärppäluomaan entiseen pääuomaan. Rantaviivan pituus on 1,9 kilometriä. Rannat ovat pääosin suota lukuun ottamatta rantaan päättyvillä kahdella metsäsaarekkeilla, jotka kuuluvat lajempaan Sompalamminkankaaseen. Länsirantaan on rakennettu vapaa-ajan asunto, jolle johtaa tie tuotantoalueen huoltotieltä.


title: Johann Peter Eckermann

text: Johann Peter Eckermann (1792–1854) oli saksalainen kirjailija, kirjastonhoitaja ja hovineuvos Weimarissa. Hän oli Goethen sihteeri ja ystävä, ja Goethen vanhuusaikana tämän kirjallinen avustaja. Eckermann julkaisi teoksen "Gespräche mit Goethe in den letzten Jahren seines Lebens" (1837–1848), joka sisältää monta Goethen lausumaa mielipidettä ja lausuntoa. Eckermann julkaisi myös Goethen kootut teokset.


title: Kristers Aparjods

text: Kristers Aparjods (s. 24. helmikuuta 1998 Sigulda) on latvialainen urheilija, joka voitti olympiakultaa ohjaskelkkailussa nuorten talviolympialaisissa 2016.


title: Hougang United FC

text: Hougang United FC on jalkapalloseura Hougangin alueelta Koillis-Singaporesta. Seura pelaa Singaporen korkeimmalla sarjatasolla S.Leaguessa.


title: Hougang United FC

text: Seura on perustettu vuonna 1981, jolloin nimi oli Marine Castle United Football Club. Pääsarjaan se pääsi pelaamaan usean vuoden hakemisen jälkeen vuonna 1998. Vuonna 2002 seura vaihtoi nimekseen Sengkang Marine Football Club. Seuraavana vuonna joukkue joutui luopumaan talousvaikeuksien takia pääsarjapaikastaan. Joukkue yhdistyi Paya Lebar Punggol Football Clubin kanssa vuonna 2006, jolloin syntyi Sengkang Punggol Football Club. Nykyisen nimen se otti käyttöön vuonna 2011. Vuonna 2014 joukkue ilmoitti yhdistyvänsä Woodlands Wellington FC:n kanssa. Seuran nimeksi jäi nykyinen Hougang United.


title: Kasimir Edschmid

text: Kasimir Edschmid, viralliselta nimeltään "Eduard Schmidt" (1890–1966) oli saksalainen kirjailija, joka aloitti ekspressionistina ja kuuluu ekspressionismin tienraivaajiin. Myöhemmin hän oli urheilusta kiinnostunut maailmanmies, joka matkusteli paljon Hän kirjoittikin matkakirjoja.


title: Young Lions FC

text: Young Lions FC on jalkapalloseura Kallangin alueelta Keski-Singaporesta. Seura pelaa Singaporen pääsarjassa S.Leaguessa. Young Lions on erikoistunut nuorien pelaajien peluutukseen ja sen pelaajat ovat korkeintaan 23-vuotiaita. Suurin osa sen pelaajista tulee National Football Academysta. Joukkuetta hallinnoi Singaporen jalkapalloliitto. Parhaimmillaan Young Lions on sijoittunut S.Leaguessa kolmanneksi. Tämä on tapahtunut vuosina 2004 ja 2006.


title: S.Leaguen kausi 2016

text:
S.Leaguen kausi 2016 oli järjestyksessään 21. Singaporen pääsarjan S.Leaguen kausi. Kausi alkoi 13. helmikuuta 2016 ja päätyi 28. lokakuuta 2016. Hallitsevana mestarina kauteen lähti Brunei DPMM FC."Tilanne 20. huhtikuuta 2016"
"Tilanne 120. huhtikuuta 2016'


title: S.Leaguen kausi 2016

text: "Tilanne 20. huhtikuuta 2016'


title: Alkkianlampi

text: Alkkianlampi on Pirkanmaalla Parkanossa Ylisenpään kylässä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Kuivasjärven valuma-alueeseen. Alkkianlampi on osa Vatajanjoen valuma-aluetta.


title: Alkkianlampi

text: Lammen pituus on 400 metriä, leveys 350 metriä ja sen pinta-ala on 8,2 hehtaaria. Se sijaitsee Alkkianvuoren pohjoispuolella laajan suoalueen halkaisevan harjujakson reunalla. Lampeen laskee seitsemän ojaa, joista osa ovat soiden ojituksien laskuojia. Lännestä lampeen laskee Iso-Kouran laskuoja. Lammen oma laskuoja lähtee lammen pohjoispäästä ja luikertelee luontaisen oloisena soiden läpi yhtyen lopuksi Lylyluomaan. Lylyluoma yhtyy vuorostaan Kärppäluomaan puolen kilometrin päässä. Rantaviivan pituus on 1,3 kilometriä. Rannat ovat pääosin suota, mutta etelässä Alkkianvuoren rinne ja koillisrannat ovat kangasmetsää. Vuoren rinteeseen lammen rantaan on rakennettu retkeilevälle yleisölle pysähdyspaikka, jossa on myös hirsirakenteinen kota. Kodalle johtaa tie, joka kiertää lammeen eteläpuolelta, haarautuu yhdystieltä 13311 Kuivasjärven kylässä. Karvian ja Parkanon välinen raja kulkee 200 metrin päässä lammen rannasta.


title: Alkkianlampi

text: Järven eteläranta kuuluu Alkkianvuoren rinteeseen. Vuoren huippu on 201 metriä korkealla ja se kohoaa 46 metriä lammen vedenpinnasta. Kodalta lähtee merkitty ja opastettu luontopolku, joka kiertää vuoren rinteitä joka puolelta.


title: Biologinen passi

text: Biologinen passi on sähköinen dokumentti, jolla seurataan kilpaurheilijan uran aikana biologisia muuttujia, esimerkiksi hemoglobiiniarvoa ja hematokriittiä. Biologista passia käytetään dopingtestaamisen kohdentamiseen. Kiellettyjen aineiden käyttöön voi viitata esimerkiksi veriarvojen muutokset.


title: Three Days (televisiosarja)

text: Three Days (kansainvälinen nimi, suom. "Kolme päivää", alun perin ) on televisioyhtiö SBS:n esittämä eteläkorealainen TV-sarja. Sen päärooleissa ovat Park Yoochun, Son Hyun-joo ja Park Ha-sun.


title: Vaasan Paikallisliikenne

text: Vaasan paikallisliikenne (lyhenne VPL, ruotsiksi Vasa Lokaltrafik) on Vaasan paikallisliikennettä hoitava yritys.


title: Vaasan Paikallisliikenne

text: Vaasan paikallisliikenteen voidaan katsoa alkaneeksi vuonna 1928, jolloin Majors-yhtiö aloitti paikallisliikenteen Vaasassa. Yhtiömuotoinen paikallisliikenne sai alkunsa vuonna 1993 kun seitsemän vaasalaista liikennöitsijää perusti Vaasan paikallisliikenne Oy:n. Perustajayhtiöt olivat Oy Majors Ab, K. J. Lall, Syrenius & Co, Velj. Seppelin, Östman & Co, Oy Finne & Beijar Ab ja Sjöholm & Bergström..


title: Vaasan Paikallisliikenne

text: Yhtiön ajokalusto koostuu pääasiassa käytetyistä linja-autoista, mutta muutamia autoja on ostettu uusinakin. Eniten käytettyä kalustoa on tullut Tampereelta. Huhtikuussa 2016 uutisoitiin biokaasubusseista, jotka saapuvat vuonna 2017. Autot tilattiin Scanialta. Ne saapuivat vuoden 2016 lopulla ja otettiin käyttöön 13. helmikuuta 2017.


title: Vaasan Paikallisliikenne

text: Kalustoon kuuluu seuraavanmerkkisiä linja-autoja:


title: Vaasan Paikallisliikenne

text: Kalustoon on kuulunut aikaisemmin myös Volvoja, mutta ne ovat myöhemmin poistuneet biokaasuköyttöisten bussien korvaamina.


title: Vaasan Paikallisliikenne

text: Linjan 5 liikennettä hoiti vuodesta 2014 vuoden 2017 kevääseen saakka Invataksi Niemi. Wiik & Ström liikennöi Vaasan alueella myös Mustasaaren sisäisiä linjoja sekä seutulinjaa 40 Vähäkyröön ja Oravaisille.


title: Volframihappo

text: Volframihappo (HWO) on epäorgaaninen volframin yhdiste, jota voidaan pitää volframitrioksidin hydraattina (WO·HO). Yhdistettä voidaan käyttää muiden volframiyhdisteiden valmistukseen ja keltaisena väriaineena.


title: Volframihappo

text: Huoneenlämpötilassa volframihappo on keltaista amorfista jauhetta. Se ei liukene veteen eikä happoihin, mutta on luonteeltaan hapanta ja liukenee emäsliuoksiin kuten hydroksideihin ja ammoniakkiin muodostaen volframaattisuoloja. Vetyfluoridi liuottaa volframihappoja muodostaen komplekseja.


title: Volframihappo

text: Volframihappoa muodostuu keltaisena usein kolloidisena sakkana käsiteltäessä kuumia volframaattisuolaliuoksia, esimerkiksi ammoniumparavolframaattia, hapoilla. Kylmistä liuoksista saostuu tyypillisimmin valkoista sakkaa, joka on vaihtelevia määriä kidevettä sisältävää volframitrioksidia. Volframihappoa muodostuu myös useiden volframiyhdisteiden kuten volframiheksafluoridin, -heksakloridin ja -heksabromidin reagoidessa veden kanssa.


title: Volframihappo

text: Volframihappoa käytetään hyvin puhtaan hienojakoisen metallisen volframin valmistuksessa. Lisäksi sitä voidaan käyttää muiden volframiyhdisteiden valmistukseen ja kirkkaankeltaisena pigmenttinä lasitteissa.


title: Paul Fort

text: Paul Fort (1872–1960) oli ranskalainen runoilija. Fortin, André Giden, Paul Valéryn, Paul Claudelin ja Francis Jammesin johdosta esiin nousi symbolistien toinen sukupolvi, mutta sittemmin Fort siirtyi symbolismista perinteelliseen Ranskan historian innoittamaan laulurunouteen. Hän julkaisi vuodesta 1897 lähtien "ranskalaisia balladeja", joissa ylistelee elämää ja luontoa ja Ranskan historiaa. Näissä hän käytti väliin aiheina kansanlauluja. Fortin aleksandriineista osa on riimillisiä mutteivät kaikki. Hänen runoelmiaan julkaistiin koottuina nimellä "Ballades françaises". Vuonna 1890 hän perusti Théâtre d'Artin symbolististen näytelmien esittämiseksi.


title: Iso-Koura

text: Iso-Koura on Satakunnan Karvian ja Pirkanmaan Parkanon välisellä rajalla sijaitseva järvi, joka kuuluu Kokemäenjoen vesistössä Ikaalisten reitin valuma-alueen Kuivasjärven valuma-alueeseen. Iso-Koura on osa Vatajanjoen valuma-aluetta.


title: Iso-Koura

text: Järven pituus on 1,0 kilometriä, leveys 500 metriä ja sen pinta-ala on 17 hehtaaria. Se sijaitsee laajan suoalueen, joka muodostuu Lylynevasta, Pohjoisnevasta ja Huhdannevasta, keskellä sijaitsevalla harjujakolla. Järvi on pitkä ja kapea ja sen itärannat rajautuvat Kouranharjuun lukuun ottamatta keskikohdan lahtea, joka työntyy itään ja jossa sijaitsee järven luusua. Eteläosassa sijaitsee 60 metriä pitkä kallioinen saari ja keskiosassa on pieni luoto. Järveen laskee seitsemän suo-ojaa, jotka saavat vetensä pienialaisilta soilta. Sen laskuoja lähtee itäpäässä sijaitsevasta lahdesta ja luontaisesti luikerteleva oja laskee puolenkilometrin päässä olevaan Alkkianlampeen. Alkkianlammen vedet päätyvät Kärppäluoman kautta Vatajanjokeen. Rantaviivan pituus on 3,1 kilometriä. Rannat ovat pääosin suota, mutta itärannat ovat harjun reunaa. Kouranharjulla kulkee tie järven rantaan, missä sijaitsee järven ainoa vapaa-ajan asunto. Tie haarautuu yhdystieltä 13311, joka risteää valtatietä 3 Kuivasjärven kylässä. Järven eteläpää kalliosaaresta etelään sijaitsee Parkanon puolella.


title: Iso-Koura

text: Järven itäpuolella sijaitsevat pienet lammet Keski-Koura ja Pikku-Koura. Niillä ei ole laskuojaa. Iso-Kouran eteläpuolella sijaitsee nimetön pitkänmuotoinen lampi.


title: Iso-Koura

text: Vuoden 1959 painetussa peruskartassa järven nimi oli "Kourajärvi". Kourajärvenharjun hiekkakuoppien tieltä jatkoi järvelle kärrypolku, jossa sijaitsi suuri rakennusa "Maja". Karttaan oli piirretty järven pohjoispäähän kolme saarta, joita ei näy kartassa enää. Keskikohdan luoto oli tuolloin suurempi kuin nykyään. Vuoden 1984 peruskartassa keskikohdassa oli kaksi pientä luotoa, mutta pohjoispään saaret puuttuivat kartasta.


title: Iso-Koura

text: Karttojen paikannimissä on ollut vaihtelevuutta. Pikku-Kouraa kutsuttiin vuoden 1959 kartassa nimellä "Kouranlampi" ja vuoden 1984 kartassa "Pikku-Koura". Keski-Kouraa kutsuttiin vuoden 1959 kartassa "Pikkukouraksi" ja vuoden 1984 kartassa "Keski-Kouraksi".


title: Eko Yuli Irawan

text: Eko Yuli Irawan (s. 24. heinäkuuta 1989 Metro, Lampung) on indonesialainen painonnoston olympia- ja MM-mitalisti.


title: Eko Yuli Irawan

text: Irawan saavutti Pekingin olympialaisissa 2008 pronssia 56 kg:n sarjassa yhteistuloksella 288 kg. Tempauksessa hän nosti 130 kg ja työnnössä 158 kg. Hän sai samassa painoluokassa pronssia myös Lontoon olympialaisissa 2012. Hän tempasi 145 kg ja työnsi 172 kg, joten yhteistulokseksi muodostui 317 kg.


title: Eko Yuli Irawan

text: Irawan on saavuttanut MM-kilpailujen yhteistuloskilpailussa hopeaa 62 kg:n painoluokassa 2009 ja 2014 sekä pronssia 56-kiloisissa 2007 ja 62-kiloisissa 2011. Lisäksi hän on sijoittunut 56 kg:n sarjassa kahdeksanneksi 2006 sekä 62-kiloisissa neljänneksi 2010 ja kuudenneksi 2015. Työnnössä hän on voittanut maailmanmestaruuden 2009, saanut hopeaa 2011 ja 2014 sekä pronssia 2007 ja 2010. Tempauksessa hän sai MM-pronssia 2009.


title: Eko Yuli Irawan

text: Irawan voitti yhteistuloksen ja työnnön nuorten maailmanmestaruuden 56 kg:n painoluokassa 2007 ja 62-kiloisissa 2009. Molempien kisojen tempauksessa hän sai hopeaa. Vuoden 2006 nuorten MM-kilpailuissa hän saavutti 56-kiloisissa hopeaa tempauksessa ja yhteistuloksessa sekä pronssia työnnössä..


title: Eko Yuli Irawan

text: Irawan saavutti Aasian kisoissa pronssia 62 kg:n sarjassa Kantonissa 2010 yhteistuloksella 311 kg ja Incheonissa 2014 tuloksella 308 kg. Aasian-mestaruuskilpailuissa hän oli toinen 62 kg:n painoluokassa 2008. Hän voitti 62-kiloisissa kultaa Kaakkois-Aasian kisoissa 2009 ja 2011 sekä universiadeissa 2011.


title: Scania 4-sarja

text: Scanian 4-sarja oli Scanian valmistama alustasarja, jota valmistettiin vuodesta 1997 vuoteen 2006. Se korvasi aiemman 3-sarjan.


title: Scania 4-sarja

text: 4-sarja esiteltiin syyskuussa 1996, samaan aikaan kun integroitu matalalattialinja-auto OmniCity esiteltiin. Alustasarjan valmistus alkoi vuonna 1997, ja vuoden 1998 lopulla kaikki maailmanlaajuiset tuotantolaitokset vaihtoivat 4-sarjaan 3-sarjasta. Toisin kuin 3-sarja, jossa oli jopa 45 erilaista alustamallia, 4-sarja on yksi perusalusta erilaisin modulaarisin kokoonpanoin riippuen käyttötarkoitukesta ja asiakkaan tarpeista. Tuotannon alkaessa oli seitsemän pääasiallista alustamallia, oletettavasti F HB, K EB, K IB, L IB, L UB, N UA ja N UB. Myöhemmin tulivat myös F HA, K UB, L IA, L UA ja N UD. Ensimmäinen kirjain kertoo moottorin sijainnin, ja kaksi viimeistä kertovat käyttötarkoituksen. 4-sarjan markkinoinnissa, Scania käytti yleisesti vain moottoein sijaintia (F/K/L/N), moottorivaihtoehtoa (9/11/12) ja sarjanumeroa (4), minkä vuoksi ne tunnetaan yksinkertaisesti, F94, F114, K94, K114, K124, L94 ja N94.


title: Scania 4-sarja

text: 4-sarja korvattiin vuonna 2006 uudella Euro 4-yhteensopivalla  K-sarjalla, N-sarjalla ja F-sarjalla. Joitain 4-sarjan tuotteita oli saatavilla vielä vuosia tämän jälkeen.


title: Scania 4-sarja

text:
Renkaat
Moottorin teho hevosvoimina, pyöristettynä lähimpään kymmeneen.


title: Scania 4-sarja

text: K94EB, K114EB ja K124EB olivat ainoat 4-sarjan alustat erillisjousituksella, tullen näin tavallisimmaksi valinnaksi korkealuokkaisiin linja-autoihin. Tavallisen teliauton koko mallinimi on K124EB6x2NI.


title: Scania 4-sarja

text: L94-sarja oli pitkittäisesti kallistetulla takamoottorilla varustettu yksinkertainen pikavuoroauto-, taajama-auto- ja kaupunkiautomalli, ja se oli suoraa jatkoa L113:lle. Sitä käytetään laajasti Pohjoismaissa, Isossa-Britanniassa, Brasiliassa ja Australiassa. Kun Scania julkisti seuraajan 4-sarjalle, kallistettu moottori pudotettiin tuotannosta, joten L94 korvattiin K-sarjalla.


title: Scania 4-sarja

text: L94IA ("L94IA6x2/2NB") oli normaalilattiainen taajamanivelauto ja se oli saatavilla vain Etelä-Amerikassa.


title: Scania 4-sarja

text: L94IB oli yleinen taajama- ja pikavuoroalusta. Eniten valmistettu malli oli kaksiakselinen "L94IB4x2NB", mutta se oli saatavilla myös teliversiona. ("L94IB6x2NB", "L94IB6x2*4NB"). L94IB oli pohja ensimmäiselle OmniLine-sukupolvelle.


title: Scania 4-sarja

text: The L94UA ("L94UA6x2/2LB") was an articulated low-entry citybus chassis, which had low floor in the front part of the bus and then a step up to the rear part. It was available from around 2001 as an alternative to the full low-floor N94UA, and was also the basis for the first generation of the articulated version of the OmniLink integral citybus.


title: Luettelo Adelen kappaleista

text: Adele on englantilainen laulaja-lauluntekijä. Ohessa luettelo artistin levyttämistä kappaleista aakkosjärjestyksessä.


title: Muhamed Mujić

text: Muhamed Mujić (25. huhtikuuta 1933 Mostar, Jugoslavian kuningaskunta – 21. helmikuuta 2016 Mostar, Bosnia ja Hertsegovina) oli jugoslavialainen jalkapalloilija, jalkapallovalmentaja ja olympiamitalisti.


title: Muhamed Mujić

text: Mujić saavutti Jugoslavian jalkapallomaajoukkueessa olympiahopeaa Melbournessa 1956, EM-hopeaa Ranskassa 1960 ja MM-kilpailujen neljännen sijan Chilessä 1962. Mujić toimi pelaajauransa jälkeen valmentajana. Hän kuoli 83-vuotiaana Mostarissa 21. helmikuuta 2016.


title: Keski-Koura

text: Keski-Koura on Pirkanmaalla Parkanossa sijaitseva lampi, joka kuuluu Kokemäenjoen vesistössä Ikaalisten reitin valuma-alueen Kuivasjärven valuma-alueeseen. Keski-Koura on osa Vatajanjoen valuma-aluetta.


title: Keski-Koura

text: Lammen pituus on 200 metriä, leveys 100 metriä ja sen pinta-ala on 1,3 hehtaaria. Se sijaitsee laajan suoalueen keskellä Alkkianvuoren ja Iso-Kouran välissä, missä länsipuolella oleva harju erottaa sen Iso-Kourasta. Lampea ympäröivä suo on ojittamaton eikä lampeen laske ojia. Sillä ei myöskään ole omaa laskuojaa. Rantaviivan pituus on 450 metriä ja ranta on metsäistä suota lukuun ottamatta pohjoisrannalla olevaa pientä kangasmetsäistä rantaa. Lampi on autio eikä sille johda teitä. Noin 30 metriä itään sijaitsee Pikku-Koura, jonka vedenpinta on samalla korkeudella Keski-Kouran kanssa. Karvian ja Parkanon välinen raja kulkee 200 metrin päästä ohi.


title: Keski-Koura

text: Vuoden 1959 painetussa peruskartassa Keski-Kouraa kutsuttiin ”Pikkukouraksi” ja vuoden 1984 kartassa ”Keski-Kouraksi”. Pikku-Kouraa kutsuttiin vuoden 1959 kartassa ”Kouranlammeksi” ja vuoden 1984 kartassa ”Pikku-Kouraksi”.


title: Kill Me, Heal Me

text: Kill Me, Heal Me (kansainvälinen nimi, suom. "Tapa Minut, Paranna Minut", alun perin ) on televisioyhtiö MBC:n esittämä eteläkorealainen TV-sarja. Sen päärooleissa ovat Ji Sung, Hwang Jung-eum ja Park Seo-joon.


title: Hami

text: Hami tai Kumul (, ) on prefektuuritason kaupunki Kiinan Sinkiangin uiguurien autonomisen alueen itäosassa. Kaupungin pinta-ala on 153 000 neliökilometriä ja väkiluku 572 400 (2010). Kaupungin keskusta sijaitsee linnuntietä noin 490 kilometriä autonomisen alueen pääkaupunki Ürümqistä itäkaakkoon. Aiemmin Hami oli piirikuntatason kaupunki Hamin prefektuurissa. Hamin prefektuuri tuli 18.2.2016 prefektuuritason kaupungiksi ja aiempi piirikuntatason kaupunki Hami tuli Yizhoun kaupunkipiiriksi.


title: Hami

text: Historiansa aikana Hami eli Kumul on ollut tärkeä osa vanhan silkkitien pohjoista haaraa. Kiina valloitti kaupungin ensimmäisen kerran Han-dynastian aikana vuonna 73 jaa. ja uudelleen vuonna 86. 400-luvulla Tarimin allasta hallitsivat niin sanotut valkoiset hunnit eli hefthaliitit. Tang-dynastia (618-907) levitti jälleen kiinalaisten vallan alueelle kukistaen alueen turkkilaiset kansat, jotka aiheuttivat kuitenkin tulevaisuudessakin vaikeuksia heidän etsiessään yhä uusia laidunalueita. Kiinalaisten vallan alaisuudessa Hamista tuli I-chou-nimisen (eli pinyin-muotona: "Yizhou") prefektuurin hallinnollinen pääkaupunki. Vuonna 763 tiibetiläiset valloittivat kaupungin ja vuonna 840 se päätyi uiguureille. 1200-luvulla Hami oli mongolien hallitsija Tšingis-kaanin väliaikainen pääkaupunki ja mongolivallan jälkeen kaupungista tuli yksi monista alueen uiguurien hallitsemista pikkuvaltioista. Tutkimusmatkailija Marco Polo vieraili kaupungissa 1200-luvun lopulla kuvailen sen elintasoa hyväksi ja lisäten paikan olevan tunnettu vieraanvaraisuudestaan.


title: Hami

text: Vuonna 1473 Hami päätyi Turfanin sulttaanikunnan alaisuuteen ja 1500-luvulla alueen valloittivat džungaarit. Džungaarit antoivat nimensä Džungarian alueelle. Vuonna 1696 Qing-dynastian keisari Kangxi kukisti džungaarien hallitsija kaani Galdanin ja viimeksi mainitun kuoltua džungaarien perimmyyskiistat johtivat lopulta heidän lopulliseen tuhoonsa kiinalaisten käsissä sodassa vuosina 1755-1758. Sodan aikana kiinalaiset käyttivät Hamia tukikohtanaan alueella. Kiinalaiset hallitsivat aluetta antamalla alueen entisten keidasvaltioiden hallitsijoille virallisen aseman hallinnossa. Hami kärsi pahoja tuhoja muslimikapinassa vuosina 1862-78. Samankaltainen kapina kukistettiin jälleen pahoin tuhoin vuonna 1932.


title: Hami

text: Piirikuntatasolla Hami jaetaan yhteen kaupunkipiiriin, yhteen piirikuntaan ja yhteen autonomiseen piirikuntaan (numerointi kuten oheisessa kuvassa):


title: Torsten Lindqvist

text: Torsten Ivan Lindqvist (2. joulukuuta 1925 Säffle – 3. marraskuuta 2002 Uppsala) oli ruotsalainen nykyaikaisen viisiottelun olympiamitalisti.


title: Torsten Lindqvist

text: Lindqvist saavutti joukkuekilpailun olympiahopeaa Helsingissä 1952, missä hän oli yksilökilpailussa yhdeksäs. MM-kilpailuista Lindqvist voitti joukkuekilpailun kultamitalin vuosina 1951 ja 1953 ja ylsi vuonna 1951 myös yksilökilpailussa pronssille. Hän oli kansainvälisen tason ydinfyysikko.


title: Christian Ferras

text: Christian Ferras (17. kesäkuuta 1933 Touquet – 14. syyskuuta 1982 Pariisi) oli ranskalainen viulisti, joka esiintyi jo teini-iästä lähtien monessa maassa.


title: Christian Ferras

text: Ferras opiskeli ensin Charles Bistesin johdolla Nizzan konservatoriossa ja teki kaupungissa myös debyyttinsä orkesterin solistina 1942. Hän jatkoi opintojaan Pariisin konservatoriossa opettajinaan viulunsoitossa René Benedetti ja kamarimusiikissa Joseph Calvet. Valmistumisvuonnaan 1946 hän antoi 13-vuotiaana ensikonserttinsa Pariisissa. Vuonna 1949 hän opiskeli vielä George Enescun johdolla ja voitti teini-ikäisenä toisen palkinnon Pariisin Long-Thibaud-kilpailussa, jossa hän esiintyi pianistinaan Pierre Barbizet. Siitä alkoi hänen menestyksekäs solistiuransa, johon sisältyi sekä orkesteriteoksia että kamarimusiikkia etenkin Barbizet’n kanssa. Lisäksi Ferras toimi vuodesta 1975 professorina Pariisin konservatoriossa.


title: Christian Ferras

text: Ferras’n ohjelmistoon kuului varsinkin romanttisia konserttoja kuten hänen Herbert von Karajanin johdolla levyttämänsä Sibeliuksen viulukonsertto.


title: Christian Ferras

text: Ferras lopetti konsertoinnin vuonna 1975, mutta antoi vielä yhden soolokonsertin elokuussa 1982. Kaksikymmentä päivää myöhemmin hän teki itsemurhan 49 vuoden iässä.


title: Aladár Kovácsi

text: Aladár Kovácsi (11. joulukuuta 1932 Budapest – 8. huhtikuuta 2010 Budapest) oli unkarilainen nykyaikaisen viisiottelun olympiavoittaja ja maailmanmestari.


title: Aladár Kovácsi

text: Kovácsi voitti joukkuekilpailun olympiakultaa Helsingissä 1952, missä hän oli yksilökilpailussa 12:s. MM-kilpailuista Kovácsi voitti joukkuekilpailun kultaa vuonna 1955 ja hopeaa 1958 yltäen vuonna 1955 myös yksilökilpailussa pronssille.


title: Intercontinental Exchange

text: Intercontinental Exchange, Inc. (ICE) on yhdysvaltalainen pörssiyhtiö, joka operoi 11 pörssiä (mukaan luettuna maailman suurinta arvopaperipörssiä New Yorkin pörssiä, NYSE), kuutta clearingtaloa, listautumistapahtumia rahoitus- ja raaka-ainemarkkinoilla Yhdysvalloissa, Yhdistyneessä kuningaskunnassa, Manner-Euroopassa, Aasiassa, Israelissa ja Kanadassa.


title: Bill Widén

text: Bill Ervind Alarik Widén (19. toukokuuta 1932 Korppoo – 15. toukokuuta 2006 Turku) oli suomalainen teologi ja professori. Hän oli Åbo Akademin kirkkohistorian professori 1967–1995 ja rehtori 1978–1982. Hän on tutkinut muun muassa katekeesin historiaa Suomessa. Hän tutki myös yleistä historiaa mutta hänen panoksensa oli kuitenkin merkittävin kirkkohistorian alalla.


title: Bill Widén

text: Widénin puoliso oli vuodesta 1958 filosofian tohtori Solveig Widén.


title: Kangas-Lyly

text: Kangas-Lyly on Satakunnassa Karviassa Alkkiassa sijaitseva lampi, joka kuuluu Kokemäenjoen vesistössä Ikaalisten reitin valuma-alueen Kuivasjärven valuma-alueeseen. Kangas-Lyly on osa Vatajanjoen valuma-aluetta.


title: Kangas-Lyly

text: Lammen pituus on 350 metriä, leveys 200 metriä ja sen pinta-ala on 4,3 hehtaaria. Se sijaitsee laajalla suoalueella Lylyharjun kankaan pienessä painanteessa Lylynevan itäpuolella. Lampeen laskee kolme suo-ojaa ja sen oma laskuoja lähtee itäpäästä, missä painanne aukeaa alavalle suolle. Laskuoja on vain 30 metriä pitkä, sillä se laskee Plakkarilammiin, ennen kuin se jatkaa Lylyluomana puolitoista kilometriä ennen yhtymistään Kärppäluomaan. Plakkarilampi on kolmion muotoinen lampi, joka on noin 100 metriä pitkä. Matkalla laskuojaan yhtyy myös Lätäkkölammen laskuoja. Rantaviivan pituus on 950 metriä. Rannat ovat noin viisi metriä korkeat ja viettävät selvästi veteen. Rannalla kasvaa kangasmetsää, mutta lampi on autio. Lammen molemmin puolin kulkee metsätiet, mutta rantaan ei ole tehty tietä. Karvian ja Parkanon välinen raja kulkee itäpuolella 400 metrin etäisyydellä.


title: Kangas-Lyly

text: Neva-Lyly on toinen kahdesta lammesta Lylyharjulla.


title: Neva-Lyly

text: Neva-Lyly on Satakunnassa Karviassa Alkkiassa sijaitseva lampi, joka kuuluu Kokemäenjoen vesistössä Ikaalisten reitin valuma-alueen Kuivasjärven valuma-alueeseen. Neva-Lyly on osa Vatajanjoen valuma-aluetta.


title: Neva-Lyly

text: Lammen pituus on 600 metriä, leveys 250 metriä ja sen pinta-ala on 11 hehtaaria. Se sijaitsee laajan suoalueen keskellä Salojennevan turvetuotantoalueen itäpuolella. Ympäröivä suo ei ole ojitettu eikä lampeen ole kaivettu turvetuotantoalueelta ojia, sillä lammella ei ole laskuojaa. Rantaviivan pituus on 1,4 kilometriä. Lammen itärantaa reunustaa Lylyharju, mutta muuten rannat ovat suota. Eteläpäässä suo on avosuota, mutta muualla se on rämettä. Harjulla on maja tai kota, mutta muuten lampi on autio. Majalle johtaa kapea tie, joka erkanee yhdystieltä 13311.


title: Neva-Lyly

text: Kangas-Lyly on toinen harjun kupeessa sijaitsevista lammista.


title: Émile Gallé

text: Émile Gallé (1846–1904) oli ranskalainen lasitaiteilija, keraamikko ja huonekalusuunnittelija. Hän käytti runsasta väritystä sekä etsaus- ja kaiverrustekniikkaa. Gallé omisti pajan Nancyssa. Siellä hän teki fajansseja sekä intarsiakoristeisia huonekalusommitteluita. Gallé sai kuuluisuutta vuonna 1889 Pariisin maailmannäyttelyssä tekemillään värillisillä, hiotuilla, kaiverretuilla lasiteoksilla, joista suuressa osassa on kasvikoristeet "art nouveau"- eli jugendtyyliin. Samoihin aikoihin yhdysvaltalaisen Louis Comfort Tiffanyn kanssa Gallé uudisti lasitaidetta, joka oli kangistunut perinteisiin kaavoihin. Vuoden 1900 tienoilla Gallé oli keskiajan perinteisiin vetoavan ryhmän jäsen. Gallé oli Ranskassa "Arts and Crafts" -liikkeen päähahmo. Gallé tunnetaan varsinkin jugendmaljakoistaan, jotka on mielikuvituksellisesti koristeltu. Hänen maljakoissaan on nähty samaa jugendille ominaista ”värähtelevää jännitystä” kuin belgialaisen Maurice Maeterlinckin ja ranskalaisen Stéphane Mallarmén runoissa.


title: Mitä mieltä Suomessa saa olla

text: Mitä mieltä Suomessa saa olla. Suvaitsevaisto vs. arvokonservatiivit on professori Timo Vihavaisen, toimittaja Marko Hamilon ja kirjailija Joonas Konstigin toimittama kirjoituskokoelma, jonka julkaisi Minerva vuonna 2015. Teoksen muut kirjoittajat ovat kirjailija Timo Hännikäinen, viestinnän asiantuntija Heidi Marttila, matemaatikko Jukka Aakula ja sosiologi Erkki Lampén.


title: Ainaron alue

text: Ainaron alue on yksi Itä-Timorin kolmestatoista hallinnollisesta alueesta. Sen pääkaupunki on Ainaro. Alueen pinta-ala on 804 km² ja vuoden 2010 väkiluku oli 59 175.


title: Baucaun alue

text: Baucaun alue on yksi Itä-Timorin kolmestatoista hallinnollisesta alueesta. Sen pääkaupunki on Baucau. Alueen pinta-ala on 1 506 km² ja vuoden 2010 väkiluku oli 111 694.


title: HMS Charles (1668)

text: HMS Charles oli Englannin kuninkaallisen laivaston vuonna 1668 vesillelaskettu 96-tykkinen ensimmäisen luokan linjalaiva.


title: HMS Charles (1668)

text: Alus tilattiin 30. kesäkuuta 1666 Deptfordin telakalta, jossa rakennustöistä vastasi Christopher Pett maaliskuuhun 1668 ja sen jälkeen Jonas Shish. Se laskettiin vesille 10. maaliskuuta 1668. Aluksen valmistuskustannukset olivat 18 435 puntaa.


title: HMS Charles (1668)

text: Alus otettiin palvelukseen 23. maaliskuuta 1668 päällikkönään John Cox, joka jätti aluksen 1. heinäkuuta. Aluksen päällikkönä oli 15. tammikuuta 1672 Sir John Harman, joka oli samalla kontra-amiraalina. Aluksella oli lippukapteenina William Holding. Alus osallistui 28. toukokuuta Solebayn taisteluun punaisen laivueen jälkiosastossa. Aluksen päälliköksi tuli 4. helmikuuta 1673 Sir John Chicheley, joka oli myös kontra-amiraalina lippukapteeninaan Richard Dickenson.


title: HMS Charles (1668)

text: Alus osallistui punaisen laivueen jälkiosastossa Schooneveldin taisteluihin 28. toukokuuta ja 4. kesäkuuta. Se oli myös 11. elokuuta Texelin taistelussa punaisessa laivueessa. Aluksen päälliköksi tuli 15. toukokuuta Lawrence Wright, joka luopui tehtävästä 26. elokuuta. Se oli amiraali Sir John Holmesin lippulaivana Kanaalissa.


title: HMS Charles (1668)

text: Alus nimettiin 21. lokakuuta 1687 HMS "Saint Georgeksi," ja se luokiteltiin 90-tykkiseksi toisen luokan linjalaivaksi vuonna 1691. Alus rakennettiin uudelleen vuosina 1699–1701 Portsmouthissa.


title: Bobonaron alue

text: Bobonaron alue on yksi Itä-Timorin kolmestatoista hallinnollisesta alueesta. Sen pääkaupunki on Maliana. Alueen pinta-ala on 1 376 km² ja vuoden 2010 väkiluku oli 92 049.


title: Cova Liman alue

text: Cova Liman alue on yksi Itä-Timorin kolmestatoista hallinnollisesta alueesta. Sen pääkaupunki on Suai. Alueen pinta-ala on 1 230 km² ja vuoden 2010 väkiluku oli 59 455.


title: Mia Vänskä

text: Mia Vänskä (s. 1972) on suomalainen kirjailija. Hän kirjoittaa kauhukirjallisuutta.


title: Mia Vänskä

text: Vänskän esikoisteos "Saattaja" ilmestyi vuonna 2011. Se sai Helsingin kaupunginkirjaston 12 osumaa -tunnustuksen. Toinen teos "Musta kuu" ilmestyi vuonna 2012 ja kolmas, "Valkoinen aura", vuonna 2014. Kaikki kirjat on kustantanut Atena.


title: Mia Vänskä

text: Vänskä on valmistunut Tampereen yliopistosta pääaineenaan englantilainen filologia. Hän työskentelee IT-alalla.


title: Ermeran alue

text: Ermeran alue on yksi Itä-Timorin kolmestatoista hallinnollisesta alueesta. Sen pääkaupunki on Gleno. Alueen pinta-ala on 746 km² ja vuoden 2010 väkiluku oli 117 064.


title: Megafon Records

text: Oy Megafon Records Ltd on vuonna 1985 perustettu helsinkiläinen levy-yhtiö, joka käytti Megafon-levymerkkiä. Levymerkin julkaisut ilmestyivät parina aloitusvuotena. Yhtiö on lakannut vuonna 2003.


title: Megafon Records

text:
Megafon Records on Ulf Uffe Ahrenbergin vuonna 1985 perustama levy-yhtiö juuri lopettaneen VIP Musicin, Oy VIP Music Ab:n jälkeen. Edellinen katalogi oli juuri myyty M & T Tuotannolle Veikko Samulin kanssa. Aiemmat lastenlevy "Atsipoppaa" ja Jonnan kymmenvuotiaana vuonna 1983 voittanut Syksyn sävel -hitti "Minttu sekä Ville" olivat parin sadan tuhannen levyn kassamagneetteja. Jonna oli aikansa tunnetuin lapsitähti.
Vasta jo Megafon Recordsin jo aloitettuna hiipui parin suomalaisen levyn mittainen Ahrenbergin yhteistyö Virgin Recordsin merkillä Suomessa, joka jäi Sleepy Sleepersin ja Zero Ninen mittaiseksi.


title: Megafon Records

text: Helena Miller pääsi myös Syksyn sävel -kilpailuun kappaleella "Minä sekä kuu", mutta kappale diskattiin, kun yleisölle jaettiin ilmaisia singlelevyjä.


title: Lautemin alue

text: Lautemin alue on yksi Itä-Timorin kolmestatoista hallinnollisesta alueesta. Sen pääkaupunki on Lospalos. Alueen pinta-ala on 1 813 km² ja vuoden 2010 väkiluku oli 59 787.


title: Liquiçán alue

text: Liquiçán alue on yksi Itä-Timorin kolmestatoista hallinnollisesta alueesta. Sen pääkaupunki on Liquiçá. Alueen pinta-ala on 549 km² ja vuoden 2010 väkiluku oli 63 403.


title: Manatuton alue

text: Manatuton alue on yksi Itä-Timorin kolmestatoista hallinnollisesta alueesta. Sen pääkaupunki on Manatuto. Alueen pinta-ala on 1 782 km² ja vuoden 2010 väkiluku oli 42 742.


title: Hellanodikai

text: Hellanodikai (monikko, , ”Kreikkalaisten tuomarit”) olivat antiikin kreikkalaiset elisläiset virkamiehet, joiden tehtävänä oli Olympian kisojen järjestäminen ja tuomarointi. Nimitystä käytettiin myös muun muassa Nemean kisoissa sekä Epidauroksen Asklepieionin kisoissa.


title: Hellanodikai

text: Olympiassa kisoista vastanneita virkamiehiä oli alun perin yksi ("hellanodikos"), ja virka oli perinnöllinen. Tästä virkamiehestä käytettiin myös nimitystä "agōnothetēs" (ὰγωνοθέτης). Myöhemmin virkamiesten määrä lisääntyi ja tehtävästä tehtiin kiertävä niin, että jokaisesta Eliksen heimosta valittiin arvalla yksi mies tehtävään. Vuodesta 348 eaa. lähtien näitä oli kymmenen.


title: Hellanodikai

text: Hellanodikai tarkastivat ja hyväksyivät kisoihin osallistuneet urheilijat sekä valvoivat näiden harjoituksia ennen kisoja. He myös valvoivat kaikkia kisojen tapahtumia ja niihin liittyneitä seremonioita, toimivat tuomareina kilpailuissa, jakoivat palkinnot sekä pitivät virallista voittajien luetteloa. Heidän tehtävään oli kaikenlainen kisojen sääntöjen, perinteiden ja korkean tason ylläpito kisojen pitkän historian aikana. Kymmenestä tuomarista yksi toimi johtajana, ja muut yhdeksän valvoivat eri lajeja kolmen ryhmissä, yksi ryhmä viisiottelua, toinen hevosurheilulajeja ja kolmas muita lajeja.


title: Hellanodikai

text: Hellanodikain käytössä olivat Olympiassa mahdollisesti ainakin Prytaneion ja Buleuterion sekä niin kutsuttu Kaakkoistalo, joka saattoi olla "Hellanodikaion".


title: Heroon (Olympia)

text: Heroon () oli antiikin aikainen tuntemattomalle heerokselle omistettu heroon Olympiassa Kreikassa. Sen rauniot sijaitsevat Olympian arkeologisella alueella Archaía Olympían kunnassa.


title: Heroon (Olympia)

text: Heroon rakennettiin klassisella kaudella noin vuonna 450 eaa. Se oli alun perin lähellä sijainneen niin kutsutun Kreikkalaisen kylpylän hikoiluhuone ("efidrotērion"). Hellenistisenä ja roomalaisena aikana se muutettiin jollekin heerokselle eli sankarille pyhitetyksi muistomerkiksi, mutta tämän nimestä ei ole tietoa.


title: Heroon (Olympia)

text: Heroon sijaitsi Olympian temenos-alueen eli "Altiksen" länsipuolella Theokoleon-rakennuksen eli pappien talon sekä Kreikkalaisen kylpylän välissä. Rakennus oli lähes neliönmuotoinen ja jakaantui kolmeen huoneeseen. Sen länsiosassa oli sisäänkäyntisali, jonka julkisivun puolella oli neljä pylvästä ja jonka koko oli noin 5 x 20 metriä. Itäosassa oli kaksi huonetta, joihin oli pääsy sisäänkäyntisalista. Huoneista pohjoisen puoleinen oli pyöreä tholos, jonka halkaisija oli noin 8 metriä. Sen sisällä oli pieni maasta ja tuhkasta tehty alttari, joka oli päällystetty stukkolla. Siihen oli kirjoitettu sana "heeros". Etelänpuoleinen huone oli suorakulmainen. Kun rakennusta vielä käytettiin kylpylärakennuksena, hikoiluhuone sijaitsi ilmeisesti pyöreässä tilassa, kun taas etelänpuoleista huonetta käytettiin veden lämmitykseen. Rakennuksessa on ilmeisesti ollut pyramidinmuotoinen katto.


title: Manufahin alue

text: Manufahin alue on yksi Itä-Timorin kolmestatoista hallinnollisesta alueesta. Sen pääkaupunki on Same. Alueen pinta-ala on 1 323 km² ja vuoden 2010 väkiluku oli 48 628.


title: Kreikkalainen kylpylä

text: Kreikkalainen kylpylä, myös "Läntinen kylpylä", on nimitys, jota käytetään eräästä antiikin aikaisesta kylpylärakennuksesta Olympiassa Kreikassa. Sen rauniot sijaitsevat Olympian arkeologisella alueella Archaía Olympían kunnassa.


title: Kreikkalainen kylpylä

text: Kylpylä rakennettiin alun perin arkaaisen ja klassisen kauden taitteessa noin vuonna 480 eaa. Se oli alueen ensimmäinen kylpylä. Siitä käytetty nimi on nykyaikainen ja erottaa sen Olympian lukuisista myöhemmistä roomalaisella ajalla rakennetuista kylpylöistä. Rakennusta muutettiin ja laajennettiin sen historian aikana useassa vaiheessa. Kreikkalainen kylpylä hylättiin joskus ajanlaskun alun aikoihin, kun alueelle alettiin rakentaa roomalaisia kylpylöitä.


title: Kreikkalainen kylpylä

text: Kylpylä sijaitsi Olympian temenos-alueen eli "Altiksen" länsipuolella lähellä Kladeosjokea. Palaistran rakentamisen jälkeen kylpylä sijaitsi aivan sen lounaispuolella. Alkuperäinen rakennus koostui pitkänomaisesta suorakulmaisesta rakennuksesta, jonka koko oli noin 20,3 x 4,3 metriä. Siinä oli kaksi ovea ja toisessa päässä kaivo. Sen lounaispuolella oli uima-allas ("kolymbētērion"), jonka koko oli 20 x 16 metriä ja syvyys 1,6 metriä. Toisessa rakennusvaiheessa vielä 400-luvun eaa. aikana rakennuksen eteläkylkeen rakennettiin kylpyhuone, jossa oli rivissä 11 istuma-ammetta pohjois- ja itälaidoilla, ja jonka yhteydessä oli vedenlämmitystila.


title: Kreikkalainen kylpylä

text: Kolmannessa vaiheessa 300-luvun eaa. lopulla rakennuksen länsipuolelle lisättiin huoneita, joissa oli 20 istuma-ammetta lisää sekä vesisäiliöitä ja tulipesiä veden lämmittämiseen. Samalla varhaisempi kylpylärakennus jaettiin pienemmiksi huoneiksi. Neljännessä vaiheessa ensimmäisellä vuosisadalla eaa. rakennuskokonaisuuden kaakkoiskulmaan rakennettiin suurempi hypokaustihuone, jonka koko oli noin 8 x 6 metriä, ja jossa oli eteläseinässä noin 3,2 metriä syvä apsis.


title: Kreikkalainen kylpylä

text: Myöhempi niin kutsuttu Kladeoksen kylpylä rakennettiin aivan kreikkalaisen kylpylän länsipuolelle.


title: Sikyonilaisten aarrekammio (Olympia)

text:
Sikyonilaisten aarrekammio () oli antiikin aikainen aarrekammio Olympiassa Kreikassa. Sen rauniot sijaitsevat Olympian arkeologisella alueella Archaía Olympían kunnassa.
Aarrekammion rakensivat sikyonilaiset arkaaisella kaudella noin vuonna 550 eaa. säilyttääkseen siinä Zeukselle ja Olympian pyhäkköalueelle antamiaan votiivilahjoja. Tarkemmin aarrekammion rakennuttajaksi mainitaan Myron Sikyonilainen. Rakennus oli Olympian lukuisista aarrekammioista varhaisin. Sikyonilaiset pystyttivät myös toisen Sikyonilaisten aarrekammiona tunnetun rakennuksen Delfoihin.


title: Sikyonilaisten aarrekammio (Olympia)

text: Aarrekammio sijaitsi Olympian temenos-alueen eli "Altiksen" pohjoislaidalla Kroniosvuoren etelärinteessä muiden aarrekammioiden yhteydessä, aarrekammioiden rivistön ja niitä varten tehdyn keinotekoisen tasanteen länsipäässä. Roomalaisena aikana aivan sen viereen rakennettiin Nymfaion. Aarrekammio muistutti pientä kreikkalaista temppeliä. Se edusti doorilaista tyyliä ja siinä oli naos eli cella, joka avautui etelään, ja pronaos, jonka julkisivussa oli kaksi pylvästä. Rakennuksen leveys oli noin 6,4 metriä ja pituus noin 11,8 metriä.


title: Sikyonilaisten aarrekammio (Olympia)

text: Toinen aarrekammion pronaoksen pylväistä sekä osa sen itäseinästä on kunnostettu.


title: Oecussen alue

text: Oecussen alue on yksi Itä-Timorin kolmestatoista hallinnollisesta alueesta. Sen pääkaupunki on Pante Makasar. Alueen pinta-ala on 814 km² ja vuoden 2010 väkiluku oli 64 025.


title: Viquequen alue

text: Viquequen alue on yksi Itä-Timorin kolmestatoista hallinnollisesta alueesta. Sen pääkaupunki on Viqueque. Alueen pinta-ala on 1 877 km² ja vuoden 2010 väkiluku oli 70 036.


title: ISO 3166-2:MY

text: ISO 3166-2:MY on ISO-standardointijärjestön standardi, joka määrittää geokoodit Malesialle. ISO 3166-2:MY on ISO 3166-2 -standardin osajoukko, joka määrittää 13 osavaltion ja kolmen liittovaltion territorion koodit.


title: ISO 3166-2:MY

text: Koodin ensimmäinen osa on ISO 3166-1 -standardin mukainen Malesian maakoodi "MY" ja toinen osa on aluekohtainen kahdesta numerosta muodostuva tunnus. Numerot 01–13 ovat osavaltioiden ja 14–16 liittovaltion territorioiden käytössä.


title: Fikti

text: Fikti on folkloristiikassa opettamis-, varoittamis-, selitys- tai huvittamistarkoituksessa keksitty uskomus, kertomus tai sanonta. Fikti on kertojan kannalta epätosi tai leikillinen, mutta se kerrotaan totena esimerkiksi lapsille. Fikteille tyypillistä on outo, äänihahmoltaan kammottava tai merkitykseltään absurdi nimi. Niihin liittyvä kertova aines on usein niukkaa, epämääräistä ja satunnaista.


title: Fikti

text: Tyypillisiä fiktejä ovat lasten pelotteluun kehitellyt näennäiset uskomusolennot tai esimerkiksi lasten seksuaalikysymyksen kiertämiseen käytetty haikarahahmo. Joskus myös aidot uskomusolennot, kuten näkki saattavat muuttua fiktiksi.


title: Brunei ja Muara

text: Brunei ja Muara on Brunein pohjoisin piirikunta. Sen pääkaupunki on Bandar Seri Begawan, joka on myös koko Brunein pääkaupunki.


title: Brunei ja Muara

text: Brunei ja Muara rajoittuu pohjoisessa ja idässä Etelä-Kiinan mereen, lännessä Tutongin piirikuntaan ja etelässä Malesiaan. Piirin pinta-ala on 571 km. Vuonna 2011 piirikunnassa oli 279 924 asukasta.


title: Carl Westman

text: Ernst Carl Westman (1866–1936) oli ruotsalainen arkkitehti, yksi arvokkaan, koruttoman, kansallisen taiteen edustajista. Westman, kuten myös Ragnar Östberg, kuului maansa kansallisromantiikan ja uudenaikaisen arkkitehtuurin pääedustajiin. Westmaniin vaikuttivat hänen uransa alussa amerikkalaisen Henry Hobson Richardsonin ja uuden englantilaisen arkkitehtuurin aatteet. Niinpä hän alkukaudellaan suunnitteli huviloita, joissa näkyy englantilaisia ja amerikkalaisia vaikutteita. Läpimurtonsa Westman teki Tukholmaan suunnittelemallaan Läkaresällskapetin rakennuksella 1905. Hänen päätöitään ovat Tukholman raatihuone, Röhsin taideteollisuusmuseo Göteborgissa, Norrköpingin sairaala ja Tukholman Karoliininen sairaala.


title: Karamay

text: Karamay (, ) on prefektuuritason kaupunki Kiinan Sinkiangin uiguurien autonomisen alueen pohjoisosassa. Kaupungin keskusta sijaitsee linnuntietä noin 290 kilometriä autonomisen alueen pääkaupunki Ürümqistä luoteeseen. Kaupungin pinta-ala on 7 734 neliökilometriä ja väkiluku 391 008 (2010). Kaupungin nimi tulee uiguurin kielen sanasta "musta öljy", joka viittaa öljykenttiin kaupungin alueella. Kaupunki on Kiinan tärkeintä öljyn tuotanto- ja jalostuskeskuksia.


title: Karamay

text: Piirikuntatasolla Karamay jaetaan neljään kaupunkipiiriin (numerointi kuten oheisessa kuvassa):


title: Jamala

text: Susana Alimivna Džamaladinova (, ), tunnetaan kansainvälisesti taiteilijanimellä Jamala ( [Džamala], ), (s. 27. elokuuta 1983 Oš, Neuvostoliitto, nykyään Kirgisia) on ukrainalainen laulaja.


title: Jamala

text: Vuonna 2009 Jamala voitti New Wave -laulukilpailun Latviassa. Vuonna 2011 hän sijoittui kolmanneksi Ukrainan euroviisukarsinnoissa kappaleella ”Smile”. Vuonna 2016 hän voitti Ukrainan euroviisukarsinnat ja edusti maataan vuoden 2016 Eurovision laulukilpailussa voittaen sen kappaleella ”1944”. Kappale kertoo Stalinin vainosta erityisesti tataareita kohtaan Krimillä vuonna 1944.


title: Aurejärven valuma-alue

text: Aurejärven valuma-alue (35.57) sijaitsee pääasiassa Pirkanmaan Parkanossa, Ikaalisissa, Ylöjärvellä, Kihniössä ja Virroilla. Se kuuluu Kokemäenjoen vesistöön (35) ja on Ikaalisten reitin valuma-alueessa (35.5) toisen jakovaiheen seitsemäs osa-alue, joka laskee Parkanonjärven alueeseen (35.53). Tekstissä esiintyvät valuma-alueet ovat viranomaislähteissä luetteloitu numeromerkinnällä 35.57x, missä merkki x korvataan valuma-alueen alanumerolla.


title: Aurejärven valuma-alue

text: Valuma-alueen kolmannen jakovaiheen alueita ovat Poltinjoen-Leppäsjärven alue (35.571), Vahojärven-Aurejoen alue (35.572), Aurejärven alue (35.573), Sammatinjoen valuma-alue (35.574), Liesijärven valuma-alue (35.575), Jänisojan valuma-alue (35.576), Iso-Tervajärven valuma-alue (35.577), Vähä Mustajärven valuma-alue (35.578) ja Pitkäjärven valuma-alue (35.579).


title: Aurejärven valuma-alue

text: Aurejärven valuma-alueen suurin järvi on Aurejärvi, mutta pääjärveksi voidaan nimetä Leppäsjärvi, sillä se ohjaa suurimman osan valuma-alueensa vesistä itseensä kautta alajuoksulle. Silloin Poltinjoki on valuma-alueen laskujoki. Poltinjoki yhtyy Parkanonjärvestä alkavaan Vääräjokeen sen alajuoksulla. Vääräjoki laskee pian tämän jälkeen Kyrösjärveen. Kyrösjärvestä reitti jatkuu Pappilanjoen kautta Kirkkojärvi-Mahnalanselkään ja sitten Siuronkosken kautta Kuloveteen. Valuma-alueen suurimpia järviä ovat Aurejärvi (21,2 km² eli 2117 hehtaaria, ha), Vahojärvi (269 ha), Leppäsjärvi (206 ha), Iso Mustajärvi (187 ha), Liesijärvi (137 ha), Ruojärvi (113 ha), Lylyjärvi (96 ha) ja Ainesjärvi (86 ha).


title: Aurejärven valuma-alue

text: Alla olevan esityksen pohjana on käytetty viranomaisille tarkoitettua tietohallintojärjestelmää SYKEttä ja Kansalaisen karttapaikkaa.


title: Aurejärven valuma-alue

text: Valuma-alueen pääjoki on Poltinjoki, joka on Leppäsjärven laskujoki. Poltinjoki yhtyy Parkanonjärven Vääräjokeen aivan sen alajuoksulla. Vääräjoki laskee Kyrösjärven Heittolanlahteen. Poltinjoessa sijaitsee Teurulampi eli Niskalampi, jonka läpivirtausjoki se on. Leppäsjärven lähialueessa sijaitsee muutama pieni järvi tai lampi, joka laskee suoraan siihen. Sellaisia ovat Mutalampi, joka laskee Aureperään, Vatavesi ja Karhujärvi, jotka laskevat samaa laskuojaa myöten myös Aureperään, Leppäslampi, joka laskee Totkulahteen. Seuraavat seitsemän järveä tai lampea laskevat yhteistä laskuojaa myöten Ojalahteen. Suurin on Ojajärvi, jonka yläjuoksulla sijaitsee Vähä Ojajärvi. Ojajärven itärantaan laskee Huhtalampi. Vähä Ojajärveen laskevat Ahvenlampi ja Aittolampi. Teerijärvi sijaitsee muita vesitöjä pohjoisempana ja se laskee Ojajärven laskuojan luusuan alapuolelle. Pitkäjärvellä on oma laskuoja, joka yhtyy Ojajärven laskuojaan paljon alempana. Ruojärvi laskee Leppäsjärveen yli kolme kilometriä pitkän lasku-uoman kautta. Uoman yläjuoksulla sijaitsee Muuraslampi ja hieman sen alapuolella Leppäkosken voimalaitos, jonka omistaa Leppäkosken Sähkö.


title: Aurejärven valuma-alue

text: Tämä on pieni osa-alue, johon laskevat Liesijärven valuma-alue ja Aurejärven alue. Sen johtouomassa on kolme osaa: Melajoki ja sen järviketju, Vahojärvi sekä Aurejoen osuudet. Muut vesistöt laskevat tähän vesistöketjuun. Ruojärveen laskee 2,5 kilometriä pitkä Melajoki, joka on Hankajärven laskujoki. Joella on pudotusta 5,4 metriä, joka syntyy pääasiassa Lierunkoskessa ja Riihikoskessa. Alueen suurin järvi on Vahojärvi, jonka vesi virtaa kapean salmen kautta Vähäjärveen ja siitä edelleen Tililammesta 400 metriä pitkää jokea myöten ensin Hankalampeen ja sitten Hankajärveen. Pienet lammet, Kaakkurilampi ja Haverinlampi, laskevat yhteisen laskuojan kautta Hankalampeen.


title: Aurejärven valuma-alue

text: Vahojärveen tulee ojia eri suunnilta. Pohjoisesta laskee Liesioja, joka on Liesijärven valuma-alueen laskuoja. Pohjoisesta laskee myös Myllyoja, joka on Markkolanlammen ja Ylinenlammen yhteinen laskuoja. Vahojärven eteläiseen Hähkiönlahteen laskee pieni Hähkiölampi ja junaradan ja tien alta Teerilammen ja Pitkälammen yhteinen laskuoja. Hähkiönlahteen laske myös Mullilamminoja, joka on laajojen ojitettujen soiden sekä useiden suolampien yhteinen laskuoja. Näitä lampia ovat Alinen Niittulampi, Kalantinlampi, Ylinen Niittulampi, Teerilampi, Susilampi, Ruuppalammi, Mullilampi, Iso Riutaslampi ja Pikku Riutaslampi. Idästä laskee vielä Haisevanoja, joka tuo Vahojärveen Pikkulammen vedet.


title: Aurejärven valuma-alue

text: Vahojärven Haukilahteen laskee Aurejärvestä lähtevä Aurejoki, joka virtaa Kukkaroisen, Petäjäjärven ja Onkilammen kautta. Aurejoen ensimmäinen osuus on 2,5 kilometriä pitkä ja joki putoaa pääasiassa Petäjäkoskessa ja Onkilamminkoskessa yhteensä 20 metriä alemmaksi. Toinen osuus on 4,2 kilometriä pitkä, mutta siinä on enää pudotusta 3,5 metriä. Pieni Vääräjärvi ja siihen tuleva Läiskiöslampi laskevat Aurejokeen Onkilammen alapuolelle. Vähä Ojajärvi ja Ojajärvi laskevat yhdessä Onkilammen yläpuolelle, kun vielä Vähä Petäjäjärvi laskee lopuksi Petäjäjärveen.